فیفی له جه‌ژندا له كوێت ده‌بێ\n:: AM:09:48:03/06/2019 \nبه‌پێی ئه‌وه‌ی پێگه‌ی "ئیلاف" بڵاوی كردووه‌ته‌وه، له دوێنێوه سه‌ماكار و ئه‌كته‌ری ناوداری میسری "فیفی عه‌بدۆ" میسری به‌جێهێشتووه و رووی له كوێت كردووه. بڕیاره بۆ ئه‌م جه‌ژنه شانۆگه‌رییه‌ك له‌وێ پێشكه‌ش بكات.\nدوای ئه‌وه‌ی فیفی عه‌بدۆ له وێنه‌گرتنی درامای "مملكه الغجر" به‌كۆتا هات، به‌پێی به‌رنامه‌كانی ئێسته گه‌شتی كوێتی كردووه و بڕیاره له‌م جه‌ژنه‌دا شانۆگه‌ریی "ینانوه جلیعه" له‌وێ پێشكه‌ش بكات. ئه‌و شانۆگه‌رییه له بیرۆكه و ده‌رهێنانی ناسر به‌لووشییه.\nبه‌پێی پێگه‌كه، فیفی عه‌بدۆ ئێسته له پرۆڤه‌یه‌كی رژددایه و خۆی بۆ سبه‌ی ئاماده ده‌كات تا شانۆگه‌رییه‌كه به سه‌ركه‌وتوویی پێشان بدات.\nناوی راستینه‌ی فیفی عه‌بدۆ "عه‌تیات عه‌بدولفه‌تاح"ه و له ساڵی 1953 له شاری مه‌نوفییه‌ی میسر له خێزانێكی هه‌ژاردا له دایك بووه، به‌ڵام قۆناغی گه‌نجیی خۆی له گه‌ڕه‌كی ئیمبابه‌ی قاهیره به‌سه‌ر بردووه. له منداڵییه‌وه ئاره‌زووی له سه‌ماكردن هه‌بووه و پاشان چووه‌ته ناو تیپێكی میللی و له‌وێدا فێری سه‌مای رۆژهه‌ڵاتی بووه. دوای ئه‌وه‌ی ماوه‌یه‌كی زۆر له یانه‌كاندا سه‌مای كردووه، پاشان له رێگه‌ی ده‌رهێنه‌ر محه‌مه‌د فازڵه‌وه چووه‌ته ناو دنیای سینه‌ماوه و تا ئێسته خاوه‌نی 27 فیلمی سینه‌ماییه، جیا له چه‌ند درامایه‌كیش.\nفیفی عه‌بدۆ له بواره‌كه‌ی خۆیدا خاوه‌نی ده‌یان خه‌ڵاتی عه‌ره‌بی و جیهانییه. دوا نازناویش كه پێی درا، باشترین سه‌ماكاری سه‌مای رۆژهه‌ڵاتی له هه‌موو دنیادا. هاوكات له‌گه‌ڵ ئه‌وه‌ی پێشتر له خێزانێكی هه‌ژاردا په‌روه‌رده بووه، به‌ڵام ئێسته یه‌كێكه له ده‌وڵه‌مه‌ندترین سه‌ماكار و هونه‌رمه‌ندانی میسر.\nیه‌كه‌م دادوه‌ری باڵاپۆش له مێژووی به‌ریتانیادا داده‌مه‌زرێت\nهه‌ڤاڵ ئیبراهیم له‌سه‌ر كلیپه نوێیه‌كه‌ی بۆ "وشە" ده‌دوێت


سەرۆكی یەكێتی عیراقی بۆ یاری "موای تای" بەهۆی خەرجنەكردنی بودجەی یەكێتیەكەوە داوای یاسایی لەسەر عادل عەبدولمەهدی سەرۆك وەزیرانی عیراق و رەعد حەمودی سەرۆكی لیژنەی ئۆڵۆمپی تۆماركرد.\nبەپێی بەڵگەنامەیەك مستەفا جەبار عەلك سەرۆكی یەكێتی عیراقی بۆ یاری "موای تای" رۆژی 16-9-2019 داوای یاسایی لەسەر هەریەكە لە عادل عەبدولمەهدی و رەعد حەمودی تۆماركردوە.\nلەداواكاریەكەدا هاتوە، یەكێتی عیراقی بۆ یاری "موای تای" بودجەی ساڵانەی خۆی هەیە، كە لەسەر بودجەی لیژنەی ئۆڵۆمپی نیشتمانیی عیراقە و لە یاسای بودجەی 2019ی عیراقدا بڕیاری لێدراوە، بەڵام پارەكە بڕدراوە و بۆ یەكێتییەكە و یاریزانان و راهێنەران و چالاكییە ناوخۆیی و دەرەكییەكان خەرج ناكرێت.\nبەپێی وتەی بەرپرسانی یەكێتییەكە، بڕینی بودجەكە زیانی بە یەكێتییەكە و كارمەندەكانی گەیاندوە و بوەتەهۆی پەكخستنی بەشداریكردن لە چالاكییە ناوخۆیی و دەرەكیەكان و بەهۆی ئەوەشەوە عیراق نوێنەرایەتی لە بۆنە نێودەوڵەتیەكاندا نییە.\nپێشتر حكومەتی عیراق بڕیاری ژمارە 140ی دەركرد، كە تێیدا هاتوە "دابینكردنی بودجەی لیژنەی ئۆڵۆمپی و یەكێتیە وەرزیەكان لەلایەن ئەو لیژنە پێنج كەسییەوە دەبێت، كە حكومەت پێكیهێناوە و بەگوێرەی ئەوەش وەك پێشتر دیاریكراوە بودجەی تایبەت بە یەكێتییەكان نەماوە".\nوه‌زاره‌تی ته‌ندروستی عیراق: 10 كه‌سی دیكه به هۆی كۆرۆناو گیانیان له‌ده‌ستدا\nوه‌زیری ناوخۆی ئێران ژماره‌ی كوژراوانی خۆپیشاندانه‌كانی ساڵی رابردوو ئاشكرا ده‌كات


فۆڕمی تۆمارکردنی بابەت | بانگەوازی 40 پەڕلەمانتاری ئەوروپا بۆ پشتیوانی لە هەدەپە و ڕۆژئاوا\n$حکومەتی تورک دەیەوێت #هەدەپە# بە تەواوی لەناو ببات$ ئاکەپە بەم دواییانە بە پلەیی سیستمێکی ئۆریتۆری دروست کرد. لەو قۆناغەدا سەرەتا بە تاوانەکانی پەیوەست بە تیرۆر بەرپرسە حزبییەکان، پەرلەمانتەر، هاوسەرۆکی شارەوانییەکان کە کوردن و هەڵبژێردراون، سەدان رۆژنامەنووس، ئەکادیمیسیەن، دکتۆر، نوێنەرانی کۆمەڵگەی مەدەنی، پارێزەرانی مافەکانی مرۆڤ، نزیکەی 80 هەزار کەسیان گرت. حکومەتی تورک دەیەوێت هەدەپە. لە ساڵی 2015 بەملاوە 15 هەزار و 300 ئەندامی هەدەپەی دەستگیر کردووە. حکومەتی تورک بە تایبەتی لەدژی سەرۆک شارەوانییەکانی هەدەپە هەڵوێستی هێرشکاریی دەنوێنێت. بە گشتی دەستیان بەسەر 34 شارەوانی، هێشتاش دەیان کەس لە ئەرک لانەدراون، بەڵام گوشاری گەورەی سیاسی و داراییان لەسەرە. لە هەر ساتێکدا ئەگەری لەسەر ار لادانیان هەیە. دیسان لە تورکیا بابەتی زیندانییە نەخۆشەکان هەیە. بەپێی ئامارەکانی کۆمەڵەی مافەکانی مرۆڤ (ئیهادە - ÎHD)ی ساڵی 2018، هەزار و 25 زیندانیی نەخۆش هەیە، کە لەوانە دۆخی 357 کەسیان مەترسیدارە. دەبێت ئەو نەخۆشانە بەپەلە ئازاد بکرێن یانیش ڕەوانەی نەخۆشخانەی تایبەت بکرێن بۆ چارەسەر. $لەدژی یاسای نێونەتەوەیی$ وێڕای ئەو گوشار و هێرشانەی لەسەر باکور و ڕۆژهەڵاتی سوریا لەلایەن دەوڵەتی تورکەوە دەکرێت. دەوڵەتی تورک لەگەڵ ئەندامانی ئەلقاعیدە و گرووپەکانی سەر بەوان و دەوڵەتی ئیسلامی هەیە، لە سەرەتای سالی 2018 #عەفرین#ی داگیر کرد. نزیکەی 150 هەزار کەس بەهۆی هێرشەکەی دەوڵەتی تورک ئاوارە بوون و ماڵ و موڵکی خۆیان بەجێهێشتووە. دەوڵەتی تورک لە شوێنی کوردەکان بە شێوەیەکی سیستماتیک دیمۆگرافیەکەی دەگۆڕێت. ئەوەش دژی یاسای نێونەتەوەییە، توندوتیژی و گوشارێکی گەورە لەسەر هاوڵاتیانی خۆجێی ناوچەکە هەیە. لەو شوێنانەی داگیر کراون، $سیاسەتی بەتورککردن بەڕێوە دەچێت.$ بەم دواییانەش بە هێرشی 09-10-2019 لە ناوچە کوردییەکانی باکور و ڕۆژهەلاتی سوریادا جارێکی دیکە یاسای نێونەتەوەیی پێشێل کرا، لەدژی سڤیلان زۆرترین تاوانی مرۆیی ئەنجام دران. بەبەرچاوی کۆمەڵگەی نێونەتەوەیی، تاوانی دژەمرۆیی ئەنجام دەدرێن وێڕای ئاگربەستیش هێرشەکان بەردەوامن. بە بیانووی تیرۆریزم دەیەوێت خۆبەڕێوەبەری و حەشیمەتی خۆجێی سوریا لەناو ببات، پێش هەموویان کورد، ئاسوری، سریانی و ئەرمەنی لە سنووری تورکیا و سوریا دوور بخاتەوە. بە حەشیمەتی تورک و عەرەب بنەماڵە ئەندامە جیهادییەکان لەسەر خاکی کوردان نیشەجێ بکات. ئەوە ئامانجی ڕاستەیقینە و سەرەکی تورکیایە. کورد و کریستیان ئاوارەکردن و نیشتەجێکردنی عەرەب و تورک گۆڕینی دیمۆگرافییە، هەروەها پاکتاوی ڕەگەزیشە، ئەوەش هەردووکیان دوو تاوانی دژە مرۆیین. تورکیا کە وەکو ئەندامێکی ناتۆیە، ئەندامانی ئەنجومەنی ئەوروپا و پاڵێوراوی یەکێتی ەوروپایە، بەبەرچاوی کۆمەڵگەی نێونەتەوەیی ئەو تاوانە ئەنجام دەدات. $لەدژی داگیرکاریی بوەستن، گەمارۆ بدەن$ ئێمە داوا لە ئێوە دەکەین کە لەدژی پاکتاوی ڕەگەزی حەشیمەتی کورد و مەسیحییەکان لە باکوری سوریا و داگیرکاریی تورک لە ناوچەکە بوەستنەوە. بۆ فرۆشتنی چەک بە تورکیا گەمارۆی تەواو بخەنەسەری، گوشاری ئابووری بخەنە سەر ئەو ئەندامانەی هاوکاری حکومەتی تورکیان. بە هەڵوێستێکی هاوبەش دەتوانرێت تورکیا لە سوریا دەربکرێت. داوا دەکەن پشتیوانی بدەنە هەزاران کەس کە بەهۆی هێرشەکان دەوڵەتی تورک بۆ سەر باکور و ڕۆژهەڵاتی سوریا ناچار بوون ماڵ و موڵکیان بەجێ بهێڵن. هەروەها بۆ ئەوەی کورد لەو پارچەیە لە ئاشتی و ئارامیدا بژین، بەشداری ئەو وتوێژانە بکرێن کە لە داهاتوودا دەکرێن. ئەوانەی نامەکەیان ئیمزا کردووە بریتین لە؛ ARENA Maria، BIEDROŃ Robert، BRGLEZ Milan، FAJON Tanja، GRAPINI Maria، HEIDE Hannes، INCIR Evin، KAILI Eva، KOSTER Dietmar، MAVRIDES Costas، PAPADAKIS Demetris، PISAPIA Giuliano، SCHIEDER Andreas، SMERIGLIO Massimiliano، VOLLATH Bettina، WARD Julie، Koma S&D، BARRENA Pernando، BJORK Malin، CHAIBI Leila، DEMIREL Oezlem، GUSMÃO José، KONEČNÁ Kateřina، KOULOGLOU Stelios، MATIAS Marisa، PAPADIMOULIS Dimitrios، URBAN CRESPO Miguel، VILLUMSEN Nikolaj، GUE/NGL Group، ALFONSI François، AUKEN Margrete، BITEAU Benoit، KUHNKE Alice، LANGENSIEPEN Katrin، METZ Tilly، RIBA I GINER Diana، STRIK Tineke، ŽDANOKA Tatjana، Koma Greens/EFA، BILBAO BARANDICA Izaskun، Koma Renew VINCZE Lorant، Koma EPP، BOURGEOIS Geert، Koma ECR


سەرۆك كۆمار: زامنكردنی ژیانی سەربەرزانە بۆ عیراقییەكان – پەڕە 2 – Knwe.org\nسەرەکی » مانشێت » سەرۆك كۆمار: زامنكردنی ژیانی سەربەرزانە بۆ عیراقییەكانپەڕە 2\nسەرۆك كۆمار: زامنكردنی ژیانی سەربەرزانە بۆ عیراقییەكان\nدوێنێ، لە چەند دیدارێکی جیاجیادا، د.بەرهەم ئەحمەد ساڵح سەرۆك كۆماری عیراق، لەگەڵ د.عادل عەبدولمەهدی سەرۆك وەزیرانی راسپێردراو بۆ پێكهێنانی حكومەتی نوێی عیراق، وەفدێكی ئەنجومەنی باڵای دادوەریی و عەلا موسا باڵیۆزی میسر لەعیراق، كۆبۆوەو جەختكرایەوە كە پێویستە عیراق لەم بارودۆخە رزگاربكرێت‌و هەنگاوی گەورە بنێت.\nد.بەرهەم ساڵح پێشوازیی لە د.عادل عەبدولمەهدی كرد\nلەمیانی دیدارەكەیاندا، سەرۆك كۆمارو د.عادل عەبدولمەهدی، پێشهاتەكانی پەیوەست بەپێكهێنانی حكومەتی نوێیان تاوتوێكرد‌و گرنگیی بەئاكامگەیاندنی هەوڵەكانیان دووپاتكردەوە، لەو چوارچێوەو وادەیەدا، كە دەستوور بڕ‌یاری لەسەر داوە.\nهەر لەدیدارەكەدا گرنگیی چڕ‌كردنەوەی تەواوی وزەو تواناكان دووپاتكرایەوە، لەپێناوی پێكهێنانی حكومەتێكی بەهێز كە بتوانێت خواستەكانی هاووڵاتیی عیراقی جێبەجێ بكات‌و خزمەتگوزارییە پێویستەكان بۆ هاووڵاتییان دەستەبەربكات، بۆ زامنكردنی ژیانێكی سەربەرزانە بۆیان.\nلەپێشوازیی سەرۆكی ئەنجومەنی باڵای دادوەریی دا\nلەدیدارێكی دیكەشدا، د.بەرهەم ساڵح، پێشوازییكرد لەوەفدێكی ئەنجومەنی باڵای دادوەریی بەسەرۆكایەتیی دادوەر فائیق زێدان، كە بۆ پیرۆزبایی بەبۆنەی بەڕەسمی وەرگرتنی پۆستەكەی، سەردانیان كردبوو.\nلەدیدارەكەدا هەردوولا چەندین بابەتی هاوبەشیان تاوتوێكردو پرەنسیپی جیاكردنەوەی دەسەڵاتەكان‌و پشتگیریی تەواو لەسەربەخۆیی دادوەرییان، دووپاتكردەوە. هەروەك بیروڕاش ئاڵوگۆڕكرا لەسەر كاركردن بۆ پێكهێنانی كۆمیتەیەكی هاوبەش لەنێوان سەرۆكایەتیی كۆمارو ئەنجومەنی باڵای دادوەریی بەمەبەستی پێداچوونەوە بەقانوونەكان‌و دانانی ئەو قانوون‌و بڕ‌یارانەی كە پێویستن بۆ قۆناغی داهاتوو.\nدیداری سەرۆك كۆمارو باڵیۆزی میسر\nهەروەها، لەمیانی دیدارەكەشیدا لەگەڵ باڵیۆزی میسر لەعیراق، عەلا موسا پیرۆزبایی لە د.بەرهەم كرد بەبۆنەی وەرگرتنی ئەركەكانی سەرۆك كۆماری‌و پیرۆزبایی عەبدولفەتاح سیسی سەرۆكی میسریشی پێگەیاند‌و بانگهێشتیشی كرد بۆ سەردانكردنی میسر.\nلەبەشێكی دیكەی دیدارەكەدا، سەرۆك كۆمار‌و باڵیۆزی میسر، قووڵیی ئەو پەیوەندییە مێژووییانەیان دووپاتكردەوە، كە هەردوو وڵاتی برا پێكەوە دەبەستێت‌و گەشەپێدانی ئەو پەیوەندییانەشیان بەگرنگ وەسفكرد لەهەموو بوارەكاندا.\nهەر بەبۆنەی دەستبەكاربوونی د.بەرهەم ساڵح لەپۆستی سەرۆك كۆماردا، سەعد حەریری سەرۆك وەزیرانی لوبنان، لەپەیوەندییەكی تەلەفۆنیدا پیرۆزبایی لەبەڕ‌ێزیان كرد‌و هیوای سەركەوتنی بۆ خواست لەڕاپەڕ‌اندنی ئەركەكانی سەرشانی‌و بووژانەوەی عیراق‌و گەلەكەی بەرەو باشتر.\nهەروەها، لەنامەیەكی پیرۆزباییدا بۆ سەرۆك بەرهەم ساڵح، میر تەحسین سەعید عەلی میری ئێزدیان لەعیراق‌و جیهان، ئومێدی خواستووە كە بەڕ‌ێزیان چاوی لەسەر خزمەتكردنی عیراقییەكان بێت، بەتایبەت ئێزیدییەكان كە جەورو ستەمی زۆریان كێشاوە. هەروەها داوای سەركەوتنی كردووە بۆ سەرۆك كۆمار لەڕاپەڕ‌اندنی ئەركەكانیدا بۆ خزمەتكردنی گەلی عیراق بەهەموو رەنگ‌و پێكهاتەكانییەوە.\nنوێنەران: لیژنەی 140 کارا بکرێتەوە\nسەرۆك كۆمار: ئارامی و سەقامگیریی لە ناوچەكەدا\nمەلا بەختیار: ئەوەی گەرەنتییە، تەنها و تەنها تەبایی كورد خۆیەتی\nمەلا بەختیار لێپرسراوی دەستەی كارگێڕی، جەختیكردەوە كە لەئێستاو رابردووشدا ئەوەی ...


دەست بە سەراگرتنی نەوتهەڵگرەکان؛ جرێمی هانت چوو بۆ پەرلمان / نوێ کرایەوە \nدەست بە سەراگرتنی نەوتهەڵگرەکان؛ جرێمی هانت چوو بۆ پەرلمان / نوێ کرایەوە\nجرێمی هانت وەزیری دەرەوەی بریتانیا بۆ خستنەڕووی وردەکاری و زانیاری بە نوێنەرانی پارلمانی وڵاتەکەی دەربارەی هەوڵە "دیپلۆماتیک و ئابووری”ـیەکانی وڵاتەکەی لە پێوەند لەگەڵ دەست بە سەردا گرتنی نەوتهەڵگرێکییان لە لایەن ئێرانەوە، لە پەرلمانی وڵاتەکەی ئامادە بوو. پێشتر ڕاگەیەندنەکانی بریتانیا باسیان لەوە کرد کە بریتانیا سەرقاڵی تاوتوێ کردنی کۆمەڵێک هەوڵی تەمێ کارانە و لەوانە بلۆکە کردنی هەندێک لە داراییەکانی ئێران لە تۆڵەی دەست بە سەردا گرتنی نەوتهەڵگری ئیستینا ئیمپرۆ دایە. چەند کاتژمێر لەمەوبەر جرێمی هانت لە پەرلمان، باسی لە پێک هێنانی کۆبوونەوەی بەپەلەی دەوڵەتی بە سەرۆکایەتی ترێزا مەی، سەرۆک وەزیرانی بریتانیا کرد.\nجرێمی هانت لە کۆبوونەوەی پەرلمانی وڵاتەکەی باسی لەوە کردووە کە دەبێت؛ هات و چۆی نەوتهەڵگرەکان لە ناوچەی ڕۆژهەڵاتی ناوەڕاست و بە تایبەتی لە کەنداو دەبێ پارێزرا و بێت. ئەگەر ئێران بەڵێنی ئەوە بدات کە نەوت نابات بۆ سووریا ئەوا نەوتهەڵگرە ئێرانییەکە ئازاد دەکەن و ڕاشیگەیاند کە ڕاگرتنی نەوتهەڵگرە ئێرانییەکە بە داواکاری ئەمریکا نەبووە.\nهانت وتوویەتی کە؛ کاتێک باس لە ئازادی هات و چۆی نەوتهەڵگرەکان دەکەین، گاڵتەناکەین و بەهیچ شێوەیەک تەسلیم نابین. هانت هەروەها باسی لەوە کردووە کە هاوکاریمان لەگەڵ ئەمریکا بۆ گەرەنتی کردنی ئازادی هات و چۆی کەشتیوانییە لە ئاوە ئازادەکان.\nئێمە لایەنگری پاراستنی بەرجامین، ئێران دەبێت پابەندی بەڵێنەکانی بێت، نامانەوێت کێشە ئەمنییەتییەکان بە زیندانی بوونی زاغەرییەوە گرێ بدەینەوە، بەڵام هەمووان دەزانن کە ئێمە خوازیاری ئازادی ژنێکی بێ تاوانین.


عه‌سکه‌رتاریه‌تی سه‌ر هه‌ولێر هه‌ڵگرن,با ڕاستی ده‌رکه‌وێت! |\nعه‌سکه‌رتاریه‌تی سه‌ر هه‌ولێر هه‌ڵگرن,با ڕاستی ده‌رکه‌وێت!\n2011/03/20 at 6:22 AIM: لێدوانێک بنووسە\nحه‌مه‌غه‌فور:پارتی هه‌موو ڕێگایه‌کی گرتۆته‌به‌ر هه‌تا ده‌نگی کپ کراوی هه‌ولێر وه‌کو ڕه‌زامه‌ندی خه‌ڵکی ئه‌و شاره‌به‌خه‌ڵک بقه‌بڵێنێت. به‌ڵام پێچه‌وانه‌که‌ی به‌رجه‌سته‌ئه‌بێت، چونکه‌ڕاستی زۆر مه‌سه‌له‌که‌وتۆته‌ڕوو، وه‌ڕاپه‌ڕین به‌رچاوی جه‌ماوه‌ری ڕووناکتر کردۆته‌وه. واته‌هه‌رچی هه‌وڵێکی پارتی ئه‌یدات بۆ نیشاندانی ڕازیبوونی هه‌ولێر، زیاتر ڕاستی ئیستیبدادی خۆی به‌رجه‌سته‌تر ئه‌کاته‌وه به سه‌ر هه‌ولێره‌وه. بڕو بیانوه‌کانی که‌پارتی ئه‌یهێنێته‌وه‌بۆ ئه‌وه‌ی له‌جیاتی خه‌ڵکی هه‌ولێر له‌ڕاگه‌یاندنه‌کانیه‌وه له قازانجی خۆی چه‌واشه‌کاری بکات، هێنده پووچ‌و پاده‌رهه‌وان، ته‌نانه‌ت به‌شداربووانی پرۆگرامه ته‌له‌فزیۆنیه‌کان‌و خودی بێژه‌ره‌کانیش، به‌ڕووزه‌ردیه‌کی زۆره‌وه‌کاتی به‌رنامه‌کانیان تێئه‌په‌ڕێنن! هه‌موو په‌خشی زاگرۆس تی‌ڤی مان بینی که‌فه‌رهاد پیر باڵ چۆن به‌شێوازی (محمد سعید صحاف) قسه‌و درۆکانی ڕێکئه‌خست، له‌به‌ر ده‌م ئه‌و گه‌نجانه‌ی برابوونه‌به‌رنامه‌که‌وه!\nهه‌موو که‌س باس له‌عه‌سکه‌رتاریه‌تی پارتی ئه‌کات که‌هه‌ولێری پێ کۆنترۆڵ‌و بێده‌نگ کردووه. که‌س ناتوانێ ئه‌و ڕاستیه‌بشارێته‌وه که هه‌ولێر له‌لایه‌ن پارتیه‌وه‌به‌زه‌بری میلیشیاو تۆقاندن‌و پڕوپاگانده‌ی بێبنه‌ما داگیرکراوه. ئه‌و ده‌نگ‌و ڕه‌نگ‌و ڕایه‌ی له‌میدیاو راگه‌یاندنی پارتیه‌وه‌په‌خش ئه‌بێته‌وه، ته‌نیا هی پارتی خۆیه‌تی. ئه‌وه‌ده‌نگی واقعی‌و ڕه‌سه‌نی هه‌ولێر نیه. ده‌نگی خه‌ڵکی هه‌ولێر ئه‌مڕۆ کپ کراوه. ئه‌و ده‌نگه‌کپ کراوه، ئه‌و ده‌نگ‌و چاوه‌ڕوانیه‌یه‌که پارتی لێی تۆقیوه، ده‌نگی هه‌ق‌و ڕه‌وای شاری هه‌ولێره وه‌کو شاری سلێمانی وایه. شارێکی داگیرکراویش دیاره‌بیر له‌ڕيزگاربوونی خۆی ئه‌کاته‌وه. تاسه‌ر ناکرێ شارێک له‌نێو بێده‌نگیدا ڕاگیرێت!\nهه‌موو ئاماژه‌کان، چی له‌لایه‌ن پارتیه‌وه‌چی له‌لایه‌ن خه‌ڵکی هه‌ولێره‌وه‌چی له‌ده‌ره‌وه‌ی هه‌ولێره‌وه، پێمان ئه‌ڵێن؛ پارتی به‌کرده‌وه‌ته‌نها یه‌ک زمان‌و یه‌ک وه‌ڵام‌و یه‌ک ڕێگای هه‌یه‌و گرتۆته‌به‌ر‌له‌دژی خرۆشانی خه‌ڵک‌و قه‌یرانی سیاسی کوردستان، ئه‌ویش سه‌رکوت‌و ئیستبدادی سیاسیه. ئه‌م ڕێگایه‌ش له‌تونس، له‌میسرو یه‌مه‌ن‌و به‌حره‌ین‌و له‌لیبیاو ته‌نانه‌ت له‌سلێمانیش شکستی هێناوه. ئێستا جگه‌له‌وه‌ی خه‌ڵکی هه‌ولێر به‌خۆشحاڵی‌و هاودڵیه‌وه‌ئه‌ڕواننه‌ڕاپه‌ڕینی ناوچه‌کانی سلێمانی، خۆشیان له‌فکری دۆزینه‌وه‌ی میکانیزمێکی کاریگه‌ردان تا ته‌وقی ئیستیبدادی پارتی پێ بشکێنن‌و ئازادی بگه‌ڕێننه‌وه‌بۆ هه‌ولێرو ده‌نگی نه‌فره‌ت‌و توڕه‌یی‌و ناڕه‌زایه‌تی به‌رهه‌قی خۆیان بڵند که‌نه‌وه‌و بیگه‌یه‌ننه‌گوێی جیهان. هه‌ولێر هیچ دوودڵیه‌کی نیه‌ئه‌گه‌ر بۆی بلوێت باوه‌شی گه‌رمی بۆ سلێمانی و بۆ په‌یامی ڕاپه‌ڕینی جه‌ماوه‌ری ئه‌کاته‌وه. لۆژیک نیه‌شارێک داگیرکرابێت‌و بیر له‌ڕزگاربوون‌و گێڕانه‌وه‌ی ئازادیه‌کانی خۆی نه‌کاته‌وه!\nسه‌یرکه‌ن، پارتی له‌هه‌ولێردا ئازادی خنکاندووه‌و له‌لێدوانی ڕه‌سمی‌و ناڕه‌سمی‌و له‌میدیاو له‌ڕاگه‌یاندنه‌کانیشیه‌وه‌بێئینسافانه‌تۆمه‌ت ئه‌داته‌پاڵ مه‌یدانی ئازادی‌و مینبه‌ری ئه‌نجومه‌نی کاتی که گوایا ئازادی پێشێل ئه‌که‌ن! پارتی شارێکی گه‌وره‌ی له تاریکی و بێده‌نگیدا به‌زۆری سه‌رکوت ڕاگرتوه، که‌چی له‌ڕووی هه‌ڵدێت باسی نه‌بوونی ئازادی بکات له‌مه‌یدانی ئازادی سلێمانی! پارتی خۆی ده‌سه‌ڵاته و که‌چی داوای ئازادی له‌خه‌ڵک ئه‌کات! ئه‌م هه‌ڵوێسته مه‌سخه‌ره‌یه‌کی ته‌واوه. ئه‌م مامه‌ڵه‌و ئه‌م هه‌ڵسوکه‌وته‌بۆ پارتی چی ده‌ردێک ده‌وائه‌کات!؟\nڕۆژی 25شوبات د.پشتیوان‌و ژماره‌یه‌ک هاوڵاتی که‌به‌نیازبوون خۆپیشاندانێک له‌هه‌ولێر سازکه‌ن، به‌شێوازی نازیه‌کان‌و فاشیه‌کان ڕاپێچی زیندان‌و سه‌رکوت کران. بازگه‌کانی چوونه‌ناوه‌وه‌و چوونه‌ده‌ره‌وه‌له‌هه‌ولێر، تا بگات به‌ڕێگای ئاسمانیش بۆ هه‌ولێر، به‌توندترین ده‌زگای کۆنترۆڵ‌و جاسوسی ته‌نراون. پارتی ئێستا هێنده‌ی ده‌زگای پاراستن به‌که‌ڵکی دێت، هێنده‌بڕوای به‌ئه‌ندامان‌و ڕێکخستن‌و کادره‌کانیشی نیه! پارتی هیچ کات ده‌ستی له‌سه‌رکوت‌و ته‌نگ پێهه‌ڵچنین هه‌ڵنه‌گرتوه!\nده‌نگی ڕه‌واو ڕه‌سه‌نی شاری هه‌ولێر ئه‌و ده‌نگ‌و ڕایه‌بوو که‌له‌گه‌ڵ د.پشتیوان‌و هاوڕیکانیدا 25شوبات سه‌ربه‌رزانه هاتنه شه‌قام‌و پارتی دڕندانه پێچانیه‌وه. له‌و ساوه‌پارتی به‌هێزی عه‌سکه‌ر شاری هه‌ولێری کپ کردووه، به‌ڵام خۆی و ڕاگه‌یاندن‌و قسه‌که‌رانی پارتی که‌ئه‌ڵێی به‌ڕوو له‌ده‌میاندا ته‌قیوه‌ته‌وه، دێن‌و بێشه‌رمانه به‌ناوی هه‌ولێره‌وه قسه‌ده‌که‌ن، لێدوان ئه‌ده‌ن. ده‌رسی پاراستن به‌که‌سانێک ئه‌ڵێنه‌وه‌و ئه‌یانهێننه سه‌ر ته‌له‌فزیۆن‌و ئاوازه نه‌شازه‌که‌ی پارتی بۆ خه‌ڵکی کوردستان ئه‌ژه‌نن!\nئه‌مڕۆ ڕۆژه‌ڵاتی ناوین و ناوچه‌که‌و کوردستانیش، ده‌نگی هه‌ق‌و ڕه‌وای جه‌ماوه‌ری سه‌رکوت کراوو بێماف کراوو تۆقێنراو به‌ئیستیبدادو سه‌رکوت‌و کوشتار، به‌ڕاپه‌ڕین‌و شۆڕشی جه‌ماوه‌ری به‌رزبۆته‌وه. ده‌نگی ڕه‌سه‌ن‌و به‌رهه‌قی خه‌ڵکی کوردستانیش هه‌ر ئه‌و ده‌نگه‌یه‌که‌پارتی‌و یه‌کێتی‌و ته‌واوی ده‌سه‌ڵاتدارانی ناوچه‌که‌لێی تۆقیون.\nئه‌و ده‌نگه‌ی له‌زمانه‌کانی پارتی‌و یه‌کێتییه‌وه‌گوێمان لێی ئه‌بێت، ده‌نگی ده‌سه‌ڵات‌و ده‌نگی پارتی‌و یه‌کێتیه. ئه‌و ده‌نگانه‌نوزه‌ی ئه‌و هێزانه‌ن که20 بیست ساڵه‌خه‌ڵکیان له‌نێو هه‌ژاری، بێکاری، له‌ناو نه‌بوونی خزمه‌تگوزاری، وه‌له‌نێو گه‌نده‌ڵی‌و ده‌سه‌ڵاتی حزبی‌و میلیشیای چه‌کداری بنه‌ماڵه‌کاندا ڕاگرتووه‌و مشتێک ته‌وه‌زه‌ل، عه‌شایه‌رو میللیگه‌راو خاوه‌ن حزبی چه‌کدارو نه‌زان‌و دواکه‌وتوو، ده‌سه‌ڵاتدارو پاره‌دارو خاوه‌نی هه‌موو شتێکن.\nئه‌و ده‌نگه‌ی له‌هه‌ولێر کپ کراوه‌له‌دژی ئه‌م بارودۆخه‌یه‌که20 ساڵه‌له‌سه‌ر ده‌وره. ئه‌و ده‌نگه‌شی که‌له‌ناوه‌نده‌ره‌سمیه‌کانه‌وه‌له‌هه‌ولێر به‌ر گوێمان ده‌که‌وێت، سه‌دای هات‌و هاواری ئه‌و هێزه کۆنانه‌یه که پێیان وایه هه‌تا دونیا دونیا بێت ئه‌بێت ته‌نها هه‌ر ئه‌وان سه‌روه‌رو ده‌ستڕۆیشتوو و خاوه‌ن قسه‌و خاوه‌ن بڕیار بن! خه‌ڵکی کوردستان بڕیاری داوه‌ئه‌م ڕه‌وشه هه‌ڵگێڕنه‌وه، بڕیاریان داوه‌ئ ه‌م تابلۆیه‌ڕاست که‌نه‌وه!\nئه‌گه‌ر پارتی‌و ده‌سه‌ڵاتی کوردی ڕاست ئه‌ڵێن، هه‌ولێر وه‌کو سلێمانی بیر ناکاته‌وه، وه‌کو سلێمانی ناڕازی نیه، وه‌رن عه‌سکه‌رتاریه‌ت له‌سه‌ر شاره‌که‌هه‌ڵگرن با شاری هه‌ولێر خۆی قسه‌ی دڵی خۆی بکات! بزانین به‌رده‌م پارێزگای هه‌ولێر ناگۆڕن بۆ مه‌یدانێکی ئازادی دیکه‌بۆ به‌رزکردنه‌وه‌ی ده‌نگی کپ کراویان‌و ڕاپه‌ڕینی جه‌ماوه‌ریان له‌دژی گه‌نده‌ڵی‌و ده‌سه‌ڵاتی حزب‌و بنه‌ماڵه‌کانتان!! له بیرتان نه‌چێت، ئه‌و سه‌رکوته‌ی هه‌ولێرتان پێ کۆنترۆڵ کردووه، زۆری نه‌ماوه به‌تووڕه‌یی پۆنگخواردووی شاری هه‌ولێر به‌سه‌رتاندا بشکێنرێته‌وه! عه‌سکه‌رتاریه‌تی سه‌ر هه‌ولێر هه‌ڵگرن با حه‌قیقه‌ت ده‌رکه‌وێت!\nهه‌ڵوێسته‌یه‌ک له کۆبیری ڕۆشنبیرانی ناسیاسی\t“لایەنە ئۆپۆزسیۆنەکان رۆڵیان هەیە کە شۆرش بەلارێدا بروات و لە سەر حسابی ئامانجەکانی ئەم بزوتنەوەیە بسازێن لە گەڵ دەسەلاتدا”


ئەحمەد ئاڵتان و نازلی ئیلیجاک ئازاد کران، و مەهمەت ئاڵتان بێتاوان دەرچوو – بزاڤی خزمەت\n42 کەمتر لە خولەکێک\nدانیشتنی دادگا سەبارەت بە دۆسییەی “بەشی میدیای بزاڤی خزمەت” بەڕێوەچوو کە لە چوارچێوەی ئەو دۆسییەیەدا چەندین کەسایەتی دیار و نووسەر و ڕۆژنامەنووس دەستگیر کرابوون. هەریەک لە ئەحمەد ئاڵتان و نازیلی ئیلیجاک بڕیاری ئازاد کردنییان بۆ دەرچوو، بەڵام لە لایەکی دیکەوە فەوزی یازیجی و یەعقوب شیمشەک و توغرول ئۆزشەنگول بە بەندکراوی مانەوە.\nلە دانیشتنەکەی دادگا سەبارەت بە دۆسییەی “بەشی میدیایی بزاڤی خزمەت” بڕیار لەسەر دۆسییەکە درا. بە پێی بڕیارەکە مەهمەت ئاڵتان کە بێ ئامادەبوون دادگایی دەکرا بڕیاری بێتاوانی بۆ دەرچوو. لە نێو تۆمەتبارە بەندکراوەکانیشدا بە تۆمەتی “یارمەتیدانی گرووپی تیرۆریستی” نازلی ئیلیجاک سزای ٨ ساڵ و ٩ مانگ زیندانیی و ئەحمەد ئاڵتان سزای ١٠ ساڵ و ٦ مانگ زیندانییان بەسەردا سەپێندرا و بە کەفالەت ئازاد کران تا کاتی پەسەندکردنی بڕیارەکە لە لایەن دادگای باڵاوە.\nلە لایەکی دیکەوە فەوزی یازیجی و یەعقوب شیمشەک و توغرول ئۆزشەنگول هەر لە چوارچێوەی هەمان دۆسییەیەدا هەریەکەیان سزای ١٠ ساڵ و ٥ مانگ زیندانییان بەسەردا سەپێندرا بەڵام بە کەفالەت ئازاد نەکران و بڕیار درا لە زینداندا بمێننەوە.\nشایانی باسە پێشتر هەریەک لە ئەحمەد ئاڵتان و مەهمەت ئاڵتان و نازلی ئیلیجاک و فەوزی یازیجی و یەعقوب شیمشەک سزای زیندانی هەتاهەتاییان بەسەردا سەپێندرابوو بەڵام دوای هەڵوەشاندنەوەی بڕیارەکە لە لایەن دادگای باڵاوە بڕیار درا سەرلەنوێ دادگایی بکرێنەوە و دوێنێ ٤ ی تشرینی دووەم دانیشتنی دادگا بۆ ئەو مەبەستە بەڕێوەچوو.\nپێشەنگای 'مۆزەخانەی ستەملێکراوان' لە بەلجیکا کرایەوە


2 مسوڵمانی فەلەستین شەهید بون\n2 مسوڵمانی فەلەستین شەهید بون\nبه رواری داگرتن : 2018-06-19 11:27\nناوەندی ھەواڵەكان - لە ڕاگەیەندراوێكدا هاتوە 2 مسوڵمانی فەلەستین بەهۆی هێرشی سەهیۆنیەكان شەهید بون.\nبەپێی زانیاریەكان ئەو گەنجەی لە ڕۆژهەڵاتی غەززە بەگولەی چەتەكانی سەهیۆنی بەسەختی بریندار ببو شەهید بو. هەروەها مێر منداڵێك لە ڕێپێوانی گەڕانەوەی گەورە بەسەختی بریندار ببو لە نەخۆشخانە چارەسەری بۆ دەكرا بەڵام لەبەر سەختی برینەكەی شەهید بو.\nهەروەها چەتەكانی سەهیۆنی دوێنێ جارێكی تر هێرشیان كردە سەر مسوڵمانەكانی فەلەستین لە ڕۆژهەڵاتی غەززە. لە ئەنجامی هێرشەكە گەنجێكی تەمەن 24 ساڵ بەناوی سەبری ئەحمەد ئەبو خدر شەهید بو، هەروەها ڕاگەیەندرا گەنجێكی تەمەن 13 ساڵ بەناوی زەكەریا حوسێن لە ڕێپێوانی گەڕانەوەی گەورە بریندار ببو لە بەر سەختی برینەكەی شەهید بو. (İLKHA)\nبليته كان غەززە،گەنج،فەلەستین،شەهید


دانوستانی ئەمجارە.. لە چ دۆخێکدا دەکرێ؟ | KURDPLAT\nدانوستانی ئەمجارە.. لە چ دۆخێکدا دەکرێ؟\nکوردپلات 12/23/2020 03:30:00 م ليست هناك تعليقات\nدانوستان.. ئەرکێکی چارەنوسسازی هێزە سیاسیەکان و دەوڵەتەکانە.\nدانوستان.. بە پێی دۆخی سیاسی و سەنگی هێزەکان، بەرنامەکەی دیاری دەکرێ و ئاکامەکەی دەردەکەوێ هێزی بەهێزی دەوڵەتان و لایەنە سیاسییەکان، مەرجەکانی هێزی لاوازتر لە خۆیان لە دانوستاندا، قبوڵ ناکەن. ئەمە سەرەتای تێگەیشتنە لە بنەماکانی دانوستان.\nدەوڵەتی عێراق لە دامەزراندنییەوە (١٩٢١) وەکو دەوڵەتێکی باڵادەستی ئابوری، سیاسی، عەسکەری و دیبلۆماسی، دانوستانی لەگەڵ ڕاپەڕینە چەکدارەکانی بەرزانیەکان، شێخ مەحمود، شۆڕشی ئەیلول و شۆڕشی نوێدا کردووە. بۆیە هیچیان سەرینەگرتوە\nلە دوای ئەو دۆخەوە، تەنها لە دوای روخاندنی سەدام، دەروازەیەکی بێوێنە بۆ دانوستان و دابین کردنی مافی کورد، کرایەوە. لەم دۆخەشدا (٢٠٠٣) ئەمریکا و بەریتانیا، پشت ئەستور بە بڕیاری ئەنجومەنی ئاسایش، پاراستنی یەکپارچەیی خاکی عێراقیان سەپاند. رێگەیان نەدا، دانوستانەکانی کورد جگە لە چارەسەری ناوخۆیی عێراق، چارەسەری دیکە باس بکرێ. تەنانەت دژی ئەوەش بوون، کە کەرکوك و خانەقین و ناوچە کێشە لە سەرەکان بخرێنەوە سەر هەرێم. مام جەلال و مەسعود بەرزانیش، ناچار بوون بچنە بەغداد و لە چوارچێوەی عێراقدا دانوستان بکەن.\nسەیرە.. عێراق سوپای نەبوو، دەزگا ئەمنییەکانی نەمابوو، ئەمریکا وەکو ئینتیداب بەڕێوەی دەبرد. کەچی شیعەکان کە دۆستی کوردیش بوون، لە دانوستان و نوسینی دەستوردا، گیر بوون، بە هەزار حاڵ رازی بوون، بە زمانی کوردی لەسەر پاسپۆرتی عێراق و تابلۆکانی پەرلەماندا.. بنوسرێ. هەڵبەتە چەسپاندنی فیدڕاڵ لە دەستوردا.. هاوکات مادەی 140 لە دانوستاندا، سەرکەوتنی گەورەتر لە بەیاننامەی ١١/ی ئازار بەدی هات.\nلە دوای نوسینی دەستور، ئێستا (١٥) ساڵ تێ پەڕیوە. جارێکی تر کورد و بەغداد لە دانوستانێکی گەلێ هەستیاردان. هەستیار، نەك لە بارەی سیاسی و یاساییەوە، بەڵکو سەبارەت بە بودجەو موچەوە، بۆ؟ چونکە سیاسەتی ئابوری هەرێمی کوردستان، شکستی خواردووە. راستە شکستەکە، هاوکاتی قەیرانی ئابوری و داشکاندنی نرخی نەوتە، بەڵام ئەم راستییە، هەرگیز ئەو راستیەمان بیر ناباتەوە، کە لە دوای راپەڕینەوە (١٩٩١) هەر لە تاڵانییەکەی بەرەی کوردستانییەوە، تاڵانی داهات و ئامیری کوردستان، هەتا تاڵانی نەوت و سنورەکانی گومرگەکانی ئێستا، بەردەوامە.\nکوردستان (٢٩) ساڵ تاڵانی بکرێ، تائێستا (٢٩) کەس، کە دەکاتە ساڵی یەك تاڵانکەر، نەدرابێتە دادگا، وڵاتی وا، چۆن دەتوانێ ژێرخانی ئابوری بەهێزی هەبێ. کە بەرگەی قەیران ، هیچ نەبێ بۆ موچەخۆران بگرێ !\n-عێراق، باری ئابوری داڕزاوە و دۆخی سیاسیشی داتەپیوە و حوکمرانیشی.. وەکو یەمەنە!\nهەرێم هەڵوێستیان وەرگرتووە، کورتیەکەی: حکومەتی عێراق، ئەوەی لە کوردستاندا، گوزەراوە و دەگوزەرێ، ئاگادارە.\nلە دۆخێکی ئاوای هەرێمدا، کە ئابورییەکەی نابوتە، پەیوەندی لایەنە سیاسیەکانی لەبنبەستە، دەوڵەتانی ئیقلیمی لەگەڵ عێراقن، زلهێزەکان، لە دوا ئاکامدا، عێراق هەڵدەبژێرن (ریفراندۆم بەڵگەیە !) .. خەڵکەکەی پڕن لە ناڕەزایی.. وەفدی حکومەتی هەرێم سێ هەفتەیە، لە دانوستانێکی پشوو درێژدایە.\nسەرەڕای هەموو ئەو بۆچونانە، پێم وایە، وەفدی دانوستانکار، لە خراپترین دۆخدا، پشووی دانوستانیان درێژ بوو. ئەتەکیەتی گفتوگۆیان شیاو بوو. پەرۆشیان مایەی رێزە.. بەڵام، سەرخستنی دانوستان، هاوسەنگی هێز و سەرکەوتنی حکومڕانی و شەفافیەتی دارایی، دەستەبەری دەکات. کە بەداخەوە، کوردستان، لەبەر نەبونی ئەو بنەمایانەی دانوستان، لەوپەڕی لاوازی عێراقدا، بەلاوازی دانوستانی ئەمجارەی کرد. خەتاکەشی ناخەمە سەر ئەم وەفدی دانوستانە. بەڵکو ئۆباڵەکەی لەسەر کۆی حکومەتەکانی کوردستانە.. لەدوای راپەڕینەوە، کە نەیانتوانی ژێرخانێکی ئابوری تۆکمە بونیات بنێت. بۆیە، حکومەتی بەغدادیش... لەمە لاوازتر نابێ، کەچی بەرامبەر وەفدی کوردستان، لەژێر فشاری ئەقڵیەتی تایفەگەری زۆرینەی پەرلەماندا، خۆی نێر پیشان دەدات!!


رێگاي ئێوه خۆڕھه ڵاتي ناوين » ھاويز: په‌ژاکيش په‌که‌که‌يه\nعه‌بدۆڵا ھاويز شرۆڤه کاري پرسي سياسي به ئاماژه به وه ي که په ژاکيش په که که يه جه ختي کرده وه که ئه م گرووپه توندوتيژخوازه بۆته کێشه يه کي ئه مني بۆ ناوچه کوردنشينه کاني ئێران.\nقه يراني رێکخستني و بووني په که که له گه ڵ ده ستگيري عه‌بدۆڵا ئۆجالان ده ستي پێکرد. به ھێرشي ئه مريکا بۆ ئێراق توندتر بوو. بۆ باشتربووني دۆخه که عه‌بدۆڵا ئۆجالان فه رماني کرد به ئه نجوومه ني سه رکردايه تي په که که گرووپي جياواز بۆ ئێراق و ئێران و سوريا دابمه زرێنن تا راکێشاني ھێز و پاره له و شوێنانه وه زياد بکات و ئه گه ر پێويستي کرد بۆ ره زامه ندي ئه مريکا به کاريان بێنن.\nبه مجۆره په ژاک وه ک باڵي ئێراني په که که به دروشمي دادوه ري و ئازادي بۆ کوردان و به ديھاتني ھه موو مافه کانيان له ساڵي 1383 دامه زرا تا ھه ر ئه و قه ڵه مبازه چه کداريانه و تێرۆريستيانه ي په که که له ئێران بگرێته پێش. په که که و باڵه کاني له وانه په ژاک تاوانبارن به پێشلکاري مافي مرۆڤ و ئه نجامي کرده وه تێرۆريستيه کان و قاچاخي ماده ھۆشبه ره کان و باجگرتن له خه ڵکي و سپي کردنه وه ي پاره.\nله مباره وه خه ليل شوان يه کێک له به رپرساني حزبي دێمۆکراتي کوردستان به سه رۆکايه تي مه سعوود بارزاني ده ڵێت: په که که له رێگاي باڵه کانيه وه له شنگاڵ له نێواني ھه رێم و سوريه خه ريکي قاچاخي چه ک و ماده ھۆشبه ره کانه. ئه م به رپرسه ي پارتي له درێژه دا ده ڵێت: په که که له ناوچه ي خانه سوور زۆر به ربڵاو قاچاخي ماده ھۆشبه ره کان ده کات. سه ره ڕاي ئه وه ي که ده وڵه تي ئێراق وشياري پێدابوو تا ئه و ناچه يه چۆڵ بکات به ڵام ھه ندێک گرووپ ھه ن که له بووني په که که له وێ پشتيواني ده که ن. ئه مه ي که په که که وه ک گرووپێکي ناياسايي له شنگاڵ جێگيربوو و سه ره ڕاي ناره زايه تي دربڕيني ده وڵه تي ئێراق و ھه رێمي کوردستان ھێشتا له وێيه به بۆنه ي پشتيواني کردنيانه له له لايه ن ھێزه نێوده وڵه تيه کانه وه. چوونکه په که که بۆته بکه ري سياسه تي ھه ندێک وڵات له ناوچه که. شاياني باسي ھه ندێک له شاره زايان پێيان وايه که پشتيواني ئه مريکا له په که که بۆته ھۆي مانه وه ي له ناوچه که چونکه ئه مريکا وه ک که ره سته ي ده ستي که ڵکي لێوه رده گرێت.\nعه‌بدۆڵا ھاويز شرۆڤه کاري سياسي له ديمانه له گه ڵ ئه حواڵ نيوز له گه ڵ ئه م بابه ته بوو و وتي: په ژاک په که که يه و به ئارمانجي چالاکي له ناوچه کوردنشينه کاني ئێران دامه زراوه و بۆته کێشه يه کي ئه مني بۆ خه ڵکي ناوچه که. په که که و باڵه کاني له وانه په ژاک له گه ڵ ئه مريکا په يوه نديان ھه يه و ئه مه جێگاي نيگه رانيه. ھه روه ھا داناني رێگاي په يوه ندي دانان له نێوان يه په گه / په که که و عه‌ره بستان و ئه ماراته بۆته ھۆي نيگه راني له ئێران. چوونکه عه‌ره بستان و ئه مارات کاتي گه يشتني به ده سه ڵات زۆرتر له دۆخي ناوخۆي ئێران ده ستێوه ردان ده که ن. وڵاتاني که ناري که نداو به ئارمانجي لاوازکردني ئێران به که ڵک وه رگرتن له گرووپه چه کداره کان له وانه په ژاک ئه م ئيشه ده کان. شاياني باسه به گوێره ي به ڵگه نامه کان و ھه روه ھا بابه ته کاني (سيمۆر ھرش) له گۆڤاري نيويورکێر ئه مريکا و ئيسرائيل يارمه تي دارايي په ژاک ده ده ن.\nلاوک غه‌فووري کارناسي کورديش ده ڵێت بۆ ئێران ئاسانه که په که که بکاته ئارمانج له نێو خاکي ئێراق. ئێران ده توانێت له ئێرانه وه په که که له نێو خاکي ئێراق بکاته ئارمانج و يا له گه ڵ تورکيا ھاوکاري بکات. به ڵام ئێستا به ھۆي رێزگرتن له سه روه ري ئێراق و ھه رێمي کوردستان ئه م وڵاته بێجگه چه ند نموونه ي که م که ڵکي له زۆر وه رنه گرتووه. تورکياش ده يه وێت که له سوريا و ئێراق له گه ڵ په که که به شه ڕ بێت با شه ڕه که نه ڕواته ناوخۆي تورکياوه.\nپاڵاک شرۆڤه کارێکي ديکه ي سياسي ده ڵێت: تورکيا بێ پشتيواني ئێران ناتوانێت په که که له ناو ببات به ڵام سياسه تي تورکيا له سوريا بۆ ئێران جێگاي په سه ند نييه. ئارمانج گرتني رێگا لۆجستيکيه کاني په که که له قه نديل زۆر ئاسانه بۆ ئێران. بۆ نموونه له مانگي سپته مبه ر به رێگاداني ئێران يه کێتي رێگاي به تورکيا دا تا گوشار بخاته سه ر په که که .


له‌لایه‌ن: محەمەد ڕزگار - به‌روار: 2021-01-16-00:39:00 - کۆدی بابەت: 1365\nچیرۆك: باس لە دوو برا دەکات کە بە منداڵی ویستویانە دایکیان بگەڕێننەوە بۆ ژیان لە ڕێگەی کیمیاویەوە کە قەدەغەیە و دەگمەنە. بۆ ئەوەی سەربگرێت وتەیەک هەیە لەو جیهانە دەڵێت (بۆ ئەوەی شتێک وەرگریت دەبێت شتێکیش لەدەست بدەیت) جا برا گەورەکە (ئێدوارد) لاقێک و دەستێکی لەدەست دەدات، برا بچوکەکە (ئەلفۆنس) جەستەی لەدەست دەدات و دەبێتە پارچەیەک ئاسن بەبێ جەستە کە پێویستی بە خواردن و نوستن و هیچ نامێنێت ئەمەش پاش ئەوەی دایکیان هەر لە مەرگ ناگەڕێتەوە. هەردووکیان بڕیار دەدەن تەواوی وڵات بگەڕێن بەدوای بەردی فەیلەسوف تاوەکو ببێتە یارمەتیەک جەستەی ئەلفۆنس بگەڕێنرێتەوە، لە ماوەی گەڕانەکە نهێنی گەورە لەسەر وڵات و مێژووی بەردی فەیلەسوف دەزانن کە ژیانی زیاتر لە هەزارەها لە مەترسیدایە.\nFullmetal Alchemist: Brotherhood (بە کوردی: کیمیاگەری پۆڵاین: برایەتی) (بە یابانی: 鋼の錬金術師 Fullmetal Alchemist)\nئەنیمیەکە بۆ سەرووی ١٧ ساڵییە و پڕە لە دیمەنی توندوتیژی و نەشیاو وە ماوەی ٢٤ خولەکە بۆ هەر ئەلقەیەک کە کۆی ئەلقەکانی ٦٤ ئەلقەیە، لەلایەن ستۆدیۆی Bones کاری دەرهێنانی بۆ کراوە. وە ئەنیمیەکە لە جۆری (ئەکشن، سەرکێشی، کۆمیدی، تاوانکاری، خەیاڵی)ە.\nگەر بێت و سەرەتا باسی ئەنیمیەکە بکەین ئەوا لەچەندین سایتی زۆر بەناوبانگ وەسفی باشی کراوە و کەمترین رەخنەی لێ گیراوە و بە یەکێک لە باشترینی مێژوو دادەنرێت.\nلە سایتی IMDB توانی ڕەیتینگی ٩.١ بەدەست بهێنێت و بچێتە لیستی ٢٥٠ بەهێزترین زنجیرە کە توانی بچێتە ڕیزبەندی نۆزدەهەم بە دەنگی زیاتر ١٠٨ هەزار.\nلە سایتی تایبەت بە ئەنیمی My Anime List توانی بچێتە یەکەمی زنجیرەکان واتا بە باشترین زنجیرە دادەنرێت لە نێو هەزارەها زنجیرە بە ڕەیتینگی ٩.٢٢ و بەدەنگی ١ ملیۆن و سەد هەزار.\nئەنیمیەکە توانی ببێتە خاوەنی سێ خەڵات و بۆ چوار دانە خەلاتیش پالێوراو بوو.\nوەک زۆربەی ئەنیمی تر ئەمەش لە مانگا وەرگیراوە لەژێر هەمان ناونیشان، لەلایەن هیرۆمو ئاراکاوا نوسراوە و وێنەی کێشراوە. مانگاکە لە ١١٦ چاپتەر پێکهاتووە.\nجیاوازی ئەو مانگایە لەگەل ئەوانی تر ئەوەیە توانی بچێتە ڕیزبەندی باشترین مانگاکان و سێیەم بێت بە ڕەیتینگی ٩.١٢ لە سایتی My Anime List.\nمانگاکە جیا لەو ئەنیمیە کە ساڵی ٢٠٠٩ دەرچوو لە ڕاستیدا پێشوتر ئەنیمیەکی تر دەرچوو بوو لەلایەن هەمان ستۆدیۆ لە ساڵی ٢٠٠٣ ، ئەنیمیەکە ٥١ ئەلقە بوو و بە ناوی Fullmetal Alchemist بوو. رەخنەی لێ گیرا چونکە لە مانگاکە دەرچوو بوو ستافی دەرهێنان چیرۆکیان بۆ دانابوو، بەڵام توانی ڕەیتینگی ٨.٢ بهێنێت لە سایتی My Anime List.\nلەسەرەتای دەرچوونی ئەو ئەنیمیە سەرەتا رەخنەی لێ گیرا کە هەمان دیمەنی ئەنیمیەکەی ٢٠٠٣ تیایە و پێویستی نەدەکرد دووبارە بکرێتەوە بەڵام ستافەکەی سەلماندیان کە گۆڕانکاری تیا کراوە و زیاتر سەرنج خراوەتە سەر لایەنی ئەکشن و هەست بزوێنەکەی کە گۆڕانکاری زۆر لێکرا بوو لەچاو ڤێرژنە کۆنەکەی.\nئەنیمیەکە موڤیەکی هەیە بەناوی Fullmetal Alchemist: The Sacred Star of Milos. کە باس لە ئێدوارد دەکات لە شارێکی تر بەدوای بکوژێک دەگەڕێت. ئەویش لە ساڵی ٢٠١١دا بلاوبۆوە لە یابان پاش ئەوەی دواین ئەلقەی بڵاوبۆوە. موڤیەکە خاوەنی سێ خەڵاتە لە باشترین جۆری ئەنیمی و باشترین دەرهێنەر و باشترین نوسینی چیرۆک.\nمانگاکە جیا لە ئەنیمی بەڵکو ڕۆمانی هەیە و هەر لەسەر مانگاکەیە. جیا لە ڕۆمان بەڵکو فیلمێکی Live Action لەسەر دەرهاتووە لە ساڵی ٢٠١٧ لەلایەن وارنەر بروس و square enix کاری دەرهێنانی بۆ کراوە. داهاتی توانی بگەیەنێتە هەشت ملیۆن دۆلار.\nڕۆمی پارک لە ڕۆڵی ئێدوارد ئێلریک\nڕێی کوگیمیا لە ڕۆڵی ئەلفۆنس ئێلریک\nشین-ئیچیرۆ میکی لە ڕۆڵی ڕۆی مەستانگ\nکێنتا میاکی لە ڕۆڵی سکار\nفومیکۆ ئۆریکاسا لە ڕۆڵی ڕیزا هاوکی\nمیگومی تاکامۆتۆ لە ڕۆڵی وینری ڕۆکبێل\nهیدێکاتسو شیباتا لە ڕۆڵی پاشا برادلی\nمامورو مییانو لە ڕۆڵی لینگ یاو\nکێنجی ئۆتسومی لە ڕۆڵی لویس ئاڕمسرۆنگ\nبیچی ساتۆ لە ڕۆڵی هیمەنس بریدا\nبابه‌ته په‌یوه‌ندیداره‌كان به : كیمیاگەری پۆڵایین:برایەتی - (Fullmetal Alchemist: Brotherhood(2009


تیمێکی پزیشكی چارەسەری نەخۆشێکی ئافرەت دەکەن لە نەخۆشخانەی گشتی جەلەولا لە باکوری خۆرهەڵاتی پارێزگای دیالە، کە لە 10 کانونی دووەم بەفەرمی کرایەوە. [وێنەکە لە پەیجی فەیسبوکی نەخۆشخانەی گشتی جەلەولاوە وەرگیراوە]\nنەخۆشخانەی گشتی جەلەولا لە باکوری خۆرهەڵاتی پارێزگای دیالە بە فەرمی خزمەتگوزارییەکانی دەستپێکردەوە لە 10 کانونی دووەم، وەزارەتی تەندروستی عێراق رایگەیاند.\nبەڕێوبەری پەیوەندیەکانی بەڕێوبه‌رێتی تەندروستی دیالە فارس عەزاوی وتی نەخۆشخانەکە، یەکێکە لە گەورەترینی پارێزگاکە، زیانی گەورەی پێگەیشت کاتێك چوار ساڵ لەمەوبەر رێکخراوی "دەوڵەتی ئیسلامی" (داعش) دیالەی داگیرکرد.\nعەزاوی بە دیارونای وت کاری نۆژەنکاری ساڵێك دواتر دەستیپێکرد، دوای ئەوەی داعش دەرکرا.\nوتی: "بەهۆی ئاستی بەرزی زیانه‌كانه‌وه لە بەشە سەرەکیەکانی نەخۆشخانەکە و لقەکانی، تەنیا ئاستێکی سنورداری خزمەتگوزارییەکان پێشکەش بە نەخۆشەکان دەکرا."\nتەواوی نەخۆشخانەکە نۆژەنکراوەتەوە و ئامرازی نوێی بۆ دابینکراوە تا پشکنینی ئاسایی پزیشکی و نەشتەرگەریی تێدا ئەنجامبدرێت.\nوتی: "ئەمڕۆ نەخۆشخانەکە بەتەواوی چاککراوەتەوە و خزمەتگوزاری پزیشكی پێشکەشده‌كات بە نزیکەی 100,000 کەس کە لە شاری جەلەولا و ناوچەی دۆڵی حەمرین دەژین."\nعەزاوی وتی ئەو نەخۆشخانە 50 قەرەوێڵەییە چارەسەری چەند دۆخێکی کتوپڕی تەندروستی پێشکەشدەکات لەگەڵ نەشتەرگەریی ئاڵۆز.\nکردنەوەی دەزگا تەندروستیەکان\nعەزاوی وتی: "بە نۆژەنکردنەوەی بینای ئەم نەخۆشخانەیە، تەنیا یەك نەخۆشخانەی گشتی ماوە لە شاری سەعدیەی نزیكی، کە نەخۆشخانەیەکی دیکەیە لەلایەن چەکدارانی داعشەوە لە دیالە وێرانکرا."\nوتی کارکردن لە نەخۆشخانەی 30 قەرەوێڵەیی سەعدیە خەریکە تەواودەبێت.\nعەزاوی وتی لەکاتێکدا نەخۆشخانەی جەلەولا لەکارکەوتبوو، بەڕێوبەرێتی تەندروستی جەلەولا ناوەندێکی تەندروستی کردەوە لە عەزیم و دۆڵی حەمرین.\nوتیشی هەموو نەخۆشخانە نۆژەنکراوه‌كان و ناوەندە پزیشكیه‌كان بەتەواوی کارمەندیان بۆ دابینکراوە.\nعومەر کەرەوی کە نوێنەرایەتی دۆڵی حەمرین دەکات لە ئەنجومەنی پارێزگای دیالە وتی نۆژەنکردنەوەی نەخۆشخانەی جەلەولا چەندین بەش و بینای لەخۆگرتبوو.\nکەرەوی بە دیارونای وت: "له‌نێویاندا ژووری نەشتەرگەری، یەکەی دۆخی کتوپڕ، شوێنی منداڵبوون، شوێنی چاودێری چڕوپڕ، بەشەکانی پشکنین و ئێکسڕەی، لەگەڵ چەند کلینیکێکی ناوەندی."\nوتی زۆربەی بیناکان کراونەتە داروپەردوو، وتیشی کە ئامرازه پزیشكیه‌كان و شتەکانی ناویان تاڵانکراون لەلایەن ئەندامانی داعشەوە.\nوتیشی بەڕێوەبەرێتی تەندروستی دیالە ژمارەیەك ئامرازی پزیشكی پێشکەشكردووه بە نەخۆشخانەکە، لەنێویاندا پشکنینی ئێم ئاڕ ئای، سكانی سی تی و ئامێری ئێکسڕەی، لەگەڵ دەرمان و دەرزی و کەلوپەلی فریاگوزاری سەرەتایی.\nخزمەتکردن بە خەڵکی ناوچەکە\nنەخۆشخانەکە بە پاڵپشتی راستەوخۆی پرۆگرامی گەشەپێدانی نەتەوە یەکگرتوەکان، بانکی جیهانی و رێکخراوە نێودەوڵەتیەکانی دیکە نۆژەنکرایەوە، لەکاتێکدا پزیشکانی بێسنوور خولی راهێنانی بۆ كارمه‌نده پزیشكیه‌كان کردەوە.\nئەندامی ئەنجومەنی پارێزگای دیالە خدر موسلیم بە دیارونای وت کردنەوەی نەخۆشخانەی جەلەولا یارمەتی ئەو خێزانانە دەدات "کە دەبوو رێگایه‌كی زۆر ببڕن تا بگەنە نەخۆشخانەی بەعقوبە و میقدادیە".\nوتی نۆژەنکردنەوەی نەخۆشخانەکە بەشێکە لە هەڵمەتێکی سەقامگیری کە لەلایەن حکومەتی خۆجێی دیالەوە سەرپەرشتی دەکرێت، مەبەستی بنیاتنانەوەی ئەو ناوچانەیە کە لەلایەن داعشەوە زیانیان بەرکەوتووە.\nلەئێستادا نەخۆشخانەکە رۆژانە بڕێك نەخۆشی پێدەگات.\nدانیشتوی جەلەولا مەیادە عەلی، 50 ساڵ، کە لەگەڵ مێردەکەیدا هاتبوو بۆ چارەسەركردنی ئازاری جومگەكانی، وتی: "ئێستا خۆشحاڵین. ناتوانم وێنای ئەوە بکەم چۆن دەبووین گەر نەخۆشخانەکە نۆژەننەکرایەتەوە."\nهێرشە ئاسمانییەکان لە 3 نەخۆشخانە دەدەن لە باکوری سوریا


❤❤یـــانەی کوردژیـن/Kurd Zhin❤❤/ / جياى ئيفرست\n» جياى ئيفرست\n#1 2012-06-17 09:44:01\nچیاى ئیڤرست له زنجیره چیاى هیمالایا له‌سه‌ر سنوورى تبت و نیپاڵ . به‌به‌رزترین چیاى جیهان داده‌نرێت ، لوتكه به‌رزه‌كه‌ى كه به‌به‌فر داپۆشراوه ، به 9كم له‌سه‌ر ئاستى رووى ده‌ریا مه‌زه‌نده‌كراوه .\nئیڤرست چیا : چیاى ئیڤرست به به‌رزترین چیاى جیهان ده‌ژمێردرێت ، نزیكه‌ى 9كم له‌سه‌ر ڕووى ده‌ریا به‌رزتره، یه‌كێكه له‌و چیایانه‌ى كه زنجیره چیاى هیمالایاى لێ پێكدێت ده‌كه‌وێته سنوورى تبت ونیپال و باكورى هیند له‌سه‌ر دروستى و ڕاستى به‌رزى چیاى ئیڤرست ڕووپێوكاران جیاوازیان هه‌یه . له‌ڕاپۆرتى تایبه‌تى نێردراوى به‌ریتانیدا ، كه له‌سه‌ره‌تاكانى سه‌ده‌ى نۆزده‌دا ڕووپێوى ئه‌و چیایه‌یان كردووه ، به‌رزییه‌كه‌ى به(8848)م تۆماركراوه . به‌ڵام خه‌مڵاندنى ناڕه‌سمى واباوه سكه به‌رزى چیایه‌كه (8882)مه‌تره .\nئه‌م چیایه به‌ناوى جورج ئیڤرست (1790-1866)ز ، ناونراوه . كه به‌ڕێوه‌به‌رى گشتى ڕووپێوان بووه له هندستان . خه‌ڵكى تبت ئه‌و كێوه به (شومولونجما)و خه‌ڵكى نیپاڵ یش به(ساچارماپا) ناوى ده‌به‌ن .\nئه‌م چیایه له ڕووى جیۆلوجیه‌وه چیایه‌كى نوێیه‌و زۆر به‌ته‌مه‌ن نیه ، له چینه‌كانى به‌ردى جیڕى پێكدێت . كه ئێستاش به‌رده‌وام به هۆى جوڵانى ژێره‌وه‌ى بارسته‌ى زه‌وى به هێواشى به‌ره‌وسه‌رو پاڵده‌نرێ . ته‌نیشته‌كانى به‌فر دایپۆشیوه، هه‌رچه‌نده لوتكه‌كانى و لێواره‌كانى ،به‌هۆى توندى ئه‌و بایه‌ى كه له‌سه‌رى هه‌ڵده‌كات به‌فرى لێ نامێنێته‌وه .\nبارودۆخى كه‌شوهه‌واى ده‌وروبه‌رى چیایه‌كه به هیچ شێوه‌یه‌ك به‌كه‌ڵكى ژیانى رووه‌كى و ئاژه‌ڵى نایه‌ت.\nله‌وكاته‌وه‌ى به‌ریتانیه‌كان له په‌نجاكانى سه‌ده‌ى نۆزده‌هه‌مه‌وه بۆ یه‌كه‌مجار ئه‌م چیایه‌یان بینیوه ، زۆرله چیانه‌وه‌ردان(شاخه‌وانان) هه‌وڵیانداوه بۆى سه‌ركه‌ون . به‌ڵام هه‌ره‌سهێنانه‌به‌فریه‌كان و درزه قوڵه‌كان و گێژه‌ڵوكه تونده‌كان ، سه‌ربارى زۆر لێژى چیایه‌كه و كه‌مى ئۆكسجین له هه‌وادا . وایكردوه كه‌سه‌ركه‌وتن كارێكى زۆر سه‌خت بێت .\nیه‌كه‌مین هه‌وڵه‌كانى سه‌ركه‌وتنى چیایه‌كه له‌بیسته‌كانى سه‌ده‌ى بیسته‌م ئه‌نجامدراوه . له‌و ماوه‌یه‌دا (10)ده هه‌وڵى سه‌ركه‌وتن دراوه . له‌زۆربه‌یاندا چیانه‌وه‌ردانى به‌ریتانى و سویسرى به‌یارمه‌تى كه‌سێك له هۆزى شیربا وه‌ك رێنیشانده‌رو كۆڵهه‌ڵگر ، ئه‌نجامیانداوه هه‌ندێك له‌و هه‌وڵانه‌ى كه له ماوه‌ى 1921 تاكو 1952 ئه‌نجامدران ، توانیوویانه سه‌ركه‌وتن وه ده‌ست بێنن ، به‌ڵام باردۆخى كه‌شوهه‌وا چیانه‌وه‌ردانى له‌هه‌ڵگه‌ڕان خستووه. له كۆتاییدا به شێویه‌كى كه‌م تا كورت توانراوه لووتكه‌كه ببه‌زێنن. به‌هۆى زیاد بوونى زانیارى چیانه‌وه‌ردان و چاكتر بوونى كه‌لو په‌له‌كانیان كه له‌و ماوه‌یه‌دا په‌ره‌ى پێدراوه . كه‌لوپه‌له‌كان بریتى بوون له :- پێڵاو و جلوبه‌رگى چاك چنراوو گۆسكه‌ى ئۆكسجین هه‌ڵگیراو و ئامێرى به‌ته‌ل كێش سوك .سه‌ركه‌ون ئیدموند هیلارى نیوزله‌ندى ، به‌هاورێیه‌تى رێنیشانده‌ره‌كه‌ى ته‌نزینگ نورگاى ، كه یه‌كێك بووه له هۆزى شیرباى نیپالى بۆیه‌كه‌مجار له مێژوودا ، توانیان بۆ سه‌رچیاى ئیڤرست سه‌ركه‌ون ، هه‌ردووكیان له نێردراوانى چیانه‌وه‌ردانى بریتانى بوون كه جون هنت سه‌رۆكایه‌تى ده‌كرد . ئه‌ونێردراوه له 10ى ئایارى 1953ز كاتماندویان له نیپاڵ جێهێشت له‌ڕووى خۆرئاواوه به چیاكه گه‌یشتن ، كه تاكو ئه‌وكاته به‌كه‌ڵكى پێهه‌ڵـگه‌ڕان ده‌هات . چیانه‌وه‌ردان له‌كاتى به‌ره‌وپێشچونیان زنجیره‌یه‌ك سه‌ربازگه‌یان له‌رێگه‌كه‌یاندا دامه‌زراند له‌گه‌ڵ كه‌مبوونه‌وه‌ى ژماره‌ى كه‌سه‌كان له‌هه‌ر سه‌ربازگه‌یه‌كدا . دوا سه‌ربازگه‌ش خێوه‌تێكى بچوك بووه هێلارى و تنزینگ له به‌رزى 8504مه‌تر دایانمه‌زراند. دواتر هه‌ردوكیان له 29 حوزه‌یرانى 1953ز گه‌یشتنه‌لووتكه.\nله‌ساڵى 1956ز نێردراوێكى سویسرى دووجار له چیاى ئیڤرست سه‌ركه‌تن . هه‌رئه‌م نێردراوه‌ش یه‌كه‌م ده‌سته‌بوو گه‌یشته لوتكه‌ى لهوتس ، كه له جیهاندا به‌پله‌ى چواره‌م دى له‌به‌رزیدا .\nله‌ساڵى 1963 نێردراوێكى ئه‌مرێكى چیانه‌وه‌ردان كه نورمان .ج . دیهرنفورس سه‌ركرایه‌تى ده‌كرد ، له 1ى حوزه‌یران دووئه‌ندامیان به‌ناوى توماس هورنباین و ولیه‌م .ف. ئینسولد توانیان له ڕووكاره سه‌خته‌كانى خۆرئاواوه سه‌ركه‌ن ، یه‌كه‌م كه‌س بوون توانیان ئه‌م ئه‌ركه له‌م ڕووه‌وه ئه‌نجام بده‌ن . له 22ى حوزه‌یرانى گه‌یشتنه لوتكه‌ى چیایه‌كه .\nدوگال هاستون و دوگ سكون توانیان له چیاكه سه‌ركه‌ون و له‌ڕووكارى خۆر ئاواى باشوور بگه‌نه لووتكه . یه‌كه‌م كه‌سبوون توانیان ئه‌م ئه‌ركه ئه‌نجام بده‌ن . كه له نێردراوى به‌ریتانى بوون . له 10ى حوزه‌یرانى 1980ز دووكه‌س له ئه‌ندامى نێردراوى چیانه‌وه‌ردانى ژاپۆنى سه‌ركه‌وتن ئه‌وانیش تاكاش ئۆزاكى و تسونیو شیگیهیرو بوون ، كه توانیان له ڕووكارى باكوره‌وه سه‌ركه‌ون . یه‌كه‌م كه‌سبوون توانیان ئه‌م ئه‌ركه ئه‌نجام بده‌ن ، بۆ یه‌كه‌مجار له 5ى حوزه‌یرانى 1988ز، دوو نێردراوى چیانه‌ووه‌ردان له دوو ڕووكاره‌وه گه‌یشتن ئه‌ندامه‌كان له دوو ژاپۆنى و دووچینى و دوو نیپالى پێكاهاتبوون و تیپى هه‌ڵگه‌ڕانى یه‌كه‌م له سێ كه‌س پێكهاتبوون ، له نیپاڵه‌وه له ڕووكارى باشوره‌وه ده‌ستیان به هه‌ڵگه‌ران كرد .پێ هه‌ڵـگه‌ڕانى دووه‌م كه له هه‌شت كه‌س پێكهاتبوو، له ڕووكارى باكوور له تبته‌وه ده‌ستیان به هه‌ڵگه‌ران كرد ئه‌ندامانى هۆزى شیربا بانگه‌شه‌ى ئه‌وه ده‌كه‌ن كه بونه‌وه‌رێك هه‌یه پێى ده‌گوترێ (یتى)یان پیاوى سه‌هۆڵى ترسناك له ناوچه‌ى ده‌وروبه‌رى چیاى ئیڤرست نیشته‌جێه ، كه‌چى چیانه‌وه‌ردان ئه‌م بونه‌وه‌ره‌یان نه‌بینیوه.\nله ژێر وێنه‌ى كۆتایى\nیه‌كێك له نێردراوان: له‌هه‌رقۆناغێكدا سه‌ربازگه‌یه‌ك داده‌مه‌زرێنن ئه‌م وێنه‌یه سه‌ربازگه‌ى نێردراوى به‌ریتانیه له‌ساڵى 1987ز . كه‌هه‌وڵیاندا له‌رووكارى باكورى خۆرههڵاته‌وه سه‌ركه‌ون . كه‌كه‌س پێشتر نه‌یتوانیوه له‌وێوه سه‌ركه‌وێت . كه‌چى به‌فره‌كڕێوه شكستى به نێردراوه‌كه هێناو هه‌وڵه‌كه سه‌رى نه‌گرت .\n#2 2019-04-13 02:37:08\nRe: جياى ئيفرست


هێزی سەرکردایەتی ئەمەریکا بەرەو کۆتایی هاتن دەچێت - Mehr News Agency\nAP ١٤٠٠ Mordad ٤ ٢١:٣٣\nNews Code 38388\nبە پێی هەواڵی مێهر، لە کاتی هاتنی جۆ بایدن وەکوو سەرۆک کۆماری ئەمریکا، بینەری هەندێ نائارامی لە بواری سیاسەتی بیانی و ناوخۆیی لەم وڵاتە بووین بۆ وێنە دەتوانین ئاماژە بە ڕووبەڕوو بوونەوەی واشینتۆن لە گەڵ قەیرانی کۆرۆنا و بابەتی پێوەندیدار بە دیواری مەکزیک بکەین.\nسەبارەت بە گٶڕانە ناوخۆیی و دەرەکییەکانی ئەمریکا، هەواڵنێری مێهر وتووێژێکی لە گەڵ رابێرت شاپیرۆ سەرۆکی پێشووی کۆلێژی زانستە سیاسییەکانی زانکۆی کۆلۆمبیای ئەمریکا ساز کردووە. ناوبراو سەبارەت بە هۆکاری سەرەکی قەیرانی ناوخۆیی ئەمریکا وتی: نەخۆشیی کۆرۆنا کاریگەری زۆری لە سەر دۆخی ئابووری، کێشەی ڕەگەزی و نابەرانبەری لە دەستڕاگەیشتن بە دەرمان لە ئەمریکا داناوە.\nئەو هەروەها باسی هێرش بۆ سەر کۆنگرێسی ئەمریکای کرد و ڕایگەیاند: ئەمریکا دەفرایەتی بەڕێوە بردنی هەڵبژاردنی ئازاد و باشی هەیە و دەوڵەتی بایدنیش لە چاو دەوڵەتی ترامپ دەفرایەتی باشتری هەیە. بەڵام زۆربەی بیرمەندەکانی کۆمەڵگای جیهانی پێیان وایە هێرش بۆ سەر کۆنگرێسی ئەمریکا هێمای کۆتایی هاتنی دەسەڵاتی ئەو وڵاتەیە. ریچارد هاس سەرۆکی بیرگەی شۆرای پێوەندی بیانی ئەمریکا هەر لەو رۆژانەدا لە پەیامێکی تویتەریدا نووسی: ئێمە وێنەهایەکمان ئەدی کە هەرگیز بیرمان لێ نەدەکردەوە لە پێتەختی ئەم وڵاتەدا بیبینین. ئیدی لە هەموو جیهان کەس وەکوو پێشوو نە ڕێز لەم وڵاتە دەگرێ و نە لێ دەترسێ. زۆر کات دەخایێنێ وەکوو پێشوو هاوپەیمانانمان ڕازی بکەین پشتیوانی لە ئێمە بکەن.\nشاپیرۆ لە درێژەدا وتی: ڕووسیاش دەسەڵاتێکی سەربازی دێتە ئەژمار. ئێرانیش وەکوو دەسەڵاتێکی ناوچەیی دێتە ئەژمار. ئەمریکاش وەکوو پێشوو ڕێبەرایەتی جیهانی بەدەستەوە نییە گەرچی ئەم دۆخە دەکرێ بگۆڕدرێت.


بۆ ئیقامە سوید جێ دەهێڵن و دەڕۆن بۆ ئیتالیا\nئەو پەناخوازانەی کە لە سوید داوای پەنابەرییەکەیان ڕەد کراوەتەوە، پەنا دەبەن بۆ وڵاتێکی تری ئەورووپی بۆ ئەوەی سەر لە نوێ لە داواکەیان بکۆڵرێتەوە و دواتر لە ڕێگەی مۆڵەتی کارەوە بگەڕێنەوە بۆ سوید، یەک لەو کەسانە ئێحسانە.\nئیحسان لە ڕاستیدا ناوێکی دیکەی هەیە، پاش ئەوەی چەندنین جار وەڵامی ڕەدی وەرگرت ئیتر دوای ٧ ساڵ سویدی بەجێ هێشت و ڕووی لە ئیتالیا نا. لەوێ دوای پێنج، شەش مانگ ئیقامەی ٥ ساڵی وەرگرت.\nئێستا ئیحسان کە ئیقامەی ئیتالیای هەیە، بە نیازە لە ڕێگەی ئیقامە، یان مۆڵەتی کار بگەڕێتەوە بۆ سوید. بە ڕای پارێزەر تەرفە نسێبینی، ئیحسان تەنیا نییە لەم بڕیارەیدا. شەریکەکەی ئەوان تا ئێستا یارمەتی دەیان کەسیان داوە کە وەڵامی ڕەدی سویدیان وەرگرتووە، دوواتر چوونەتە وڵاتێکی تری یەکێتی ئەورووپا و ئیقامەی ئەوێان وەرگرتووە و لەڕێگەی ئیقامەی کار گەڕاونەتەوە بۆ سوید.\nهەرچەندە ئەم کارەی پەنابەران نایاسایی نییە بەڵام بە دژی بیرۆکەی یاسا و بڕیاری دابلینە، ئەمە بە وتەی بەرند پاریوسێل پسپۆری پرسی کۆچ لە دەزگای کۆچ (Migrationsverket) و دەڵێت\nـ مەبەستی سەرەکی لە یاسای دابلین ئەوەیە کە تەنیا یەک وڵات لە یەکێتی ئەورووپادا لە داوای مافی پەنابەران بکۆڵێتەوە، نەک پەنابەران وڵاتەو وڵات بکەن. وڵاتانی بۆ نموونە ئیتالیا، فەڕەنسا و سویس ئاسانتر مافی پەنابەریی دەدەن و داوای نزیکەی ٩٠ لەسەدی پەنابەرە ئەفغانییەکانیان پەسەند کردووە. بۆیە ڕۆیشتنی پەنابەران لە سوید بۆ وڵاتانی تری یەکێتی ئەورووپا بێ هۆ نییە.\n698 جار خوێندراوه‌ته‌وه\nکۆی سه‌ردان: 17892336


سەرۆک وەزیری فەڵەستین داوای دەستێوەردانی نێودەوڵەتی دەکات بۆ ڕاگرتنی " دوژمنکارییەکان "ی سەر غەززە\nسەرۆک وەزیری فەڵەستین محەمەد ئەشتیە داوای دەستێوەردانێکی نێودەوڵەتی کرد بۆ ڕاگرتنی " دوژمنکارییەکانی ئیسڕائیل" بۆ سەر کەرتی غەززە.\nئەشتیە لە بەیاننامەیەکدا وتی " پێویستە لەسەر ئیسڕائیل بەزووترین کات تاوانەکانی دژی هاوڵاتیانی مەدەنی ڕابگرێت، داوا لە نەتەوە یەکگرتووەکان و ڕێکخراوەکانی مافی مرۆڤ دەکەین نەوەی گەلەکەمان بپارێزن لە پێشێلکارییەکانی داگیرکەر لە غەززە و لە بەشی ڕۆژئاواش."\nوتیشی " سەرۆکی فەڵەستین مەحمود عەباس و حکومەت لە پەیوەندییدان لەگەڵ وڵاتانی ناوچەکە و دەرەوەشدا تاوەکو ڕێگە نەدەن ئەم دوژمنکارییانە زیاتر ببن." هەروەها جەختی لەوەش کردەوە " نابێت ڕێگە بە کاندیدە ڕکابەرەکانی نێو هەڵبژاردنەکانی ئیسڕائیل بدەین خوێنی فەڵەستینی وەکو کارتێکی هەڵبژاردن بەکاربهێنن."\nدوای ئەوەی ئیسڕائیل سەرکردەیەکی کۆمەڵەی جیهادی ئسلامی لە هێرشێکدا لە غەززە کوشت، لە وەڵامدا جیهادی ئیسلامی نزیکەی 200 موشەکیان ئاڕاستەی ئیسڕائیل کرد. هێرشە ئاسمانییەکانی دیکەی ئیسڕائیل دژی جیهادی ئیسلامی لە غەززە بۆتە هۆی کوژرانی هەشت فەڵەستینی دیکە.


نەیزەک: بەردێک لەنێوان دەرەوە و ناوەوەماندا\n(496) جار خوێندراوەتەوە\nفیلمى "بۆ سەرەوە مەڕوانە"(Don’t look up), یەکێک لە بەرهەمەکانى نێتفلێکسە و ساڵى ٢٠٢١ لە دەرهێنانى ئادەم مەک‌کەى بەرهەمهێنراوە. کۆمیدیایەکى ڕەشى سەر بە ژانرى خەیاڵى-زانستییە و ئەکتەرە دیارەکانى وەک لیناردۆ دیکاپریۆ و جنێفەر لۆرانس ڕۆڵى تیا دەگێڕن. هەر ئەم دوو ئەکتەرەش ڕۆڵى دوو ئەستێرەناسى ئاسایی دەبینن تا تۆڕێکى چڕوپڕى میدیایی پێکبهێنن تا بە خەڵکى سەرزەویی ڕابگەیەنن نەیزەکێک بەرەو زەوى بەڕێوەیە و زەوى لەناودەبات. فیلمەکە کڵێشەییە, بەڵام بەردەوامیش هەر لەم جۆرە فیلمانە بەرهەمدێتەوە. هۆکارە فیکرییەکەش دووبارەبوونەوەى بونیادى ژیان خۆیەتى لاى مرۆڤ کە چەند چەمکێکى ئاڵۆزیش لەگەڵ خۆیدا دووبارەدەکاتەوە وەک فەنتازیا, چێژ و واقیع, ئارەزوو, لەدەستدان, شتى دایکانە, سوبێکت و هتد. ئەم چەمکانە کە تێکڕا بونیادى ژیانى مرۆڤ دیاریدەکەن, لەگەڵ سیاق و قۆناغەکانى گۆڕاندا ئەوانیش دەگۆڕێن. لەم یاداشتە کورتەدا, سەرنجێکى فیکرى و دەروونشیکارانەى فیلمەکە لە کۆدا دەدەین- واتە فیلمەکە وەک کۆیەتیی ژیان خۆى وەردەگرین.\nژیان ئەو کۆیەتى(totality)یەیە کە کۆمەڵێک کرچى و حەماقەتى تایبەت بە خۆى هەیە, و سەیر ئەوەیە پێوەرێکى تەواو دەرەکییمان نیە بۆ ئەوەى بیسەلمێنین بەراورد بە شتێکى تر کرچ و حەماقەتبارە. بە مانایەکى تر, ژیان کۆمەڵێک دیوى کرچ و ساکارى هەیە کە بنەڕەتى ژیان خۆیەتى. سیستەمە مرۆیی و کۆمەڵایەتییەکانیش, شێوازى مامەڵەکردن بەم دیوە کرچانەوە دادەهێنن. بەو پێیەى سرووشت لە چەقى ژیانماندا و بە شێوەى تر جێى خۆى کردۆتەوە, ئەوا لەناو کەلتور و شارستانییەتیشدا ئەم کرچییانە ناوێکى تریان وەرگرتووە و کاردەکەن. تێماى نەیزەک لەم جۆرە فیلمانەدا, نیشانەیەکى گونجاوە بۆ پێکداچوونى ئەم چەمکە سرووشتى/مرۆیی(کەلتورى)یانە. نەیزەک, گەرچى لەڕووى دەرەوەى خۆیدا, تەنێکى سارد و کرچ و نامرۆییە, بەڵام لە دیوى ناوەوەى ژیانى مرۆڤەوە کارکردى ترى هەیە. بۆ وێنە, گەر نەیزەک تەنێکى بەردین بێت و لەخۆیدا هیچ مانایەکى نەبێت, ئەوا کاتێک ڕوو لە دونیاى مرۆڤ دەکات ئەوا پاڵ بە دونیاکەیەوە دەنێت و کۆمەڵێک تێگە و سنور و مانا لە ژیانى مرۆڤدا دەجوڵێنێت. کاتێک نەیزەکێک ڕوودەکاتە زەوى, چەمکگەلى وەک فەنتازیا, مەحاڵ, ئارەزوو لە ژیانى سەرزەوى جووڵەیەکى تایبەتیان تێدەگەڕێت. لەم فیلمەدا و وەک ڕاستییەکى زانستى, هێزى نەیزەکەکە لە بۆمب زۆر زیاترە: وەک ڕاستییەکى مرۆییش لەسەرەتاوە وادیارە سرووشت بە ڕاستەوخۆیی, بێ‌نێوانگرێتی(immediacy), بەر ئێمە دەکەوێت. بەڵام یەک پێچى تر هەیە کە دەریدەخات سرووشت پێشوەخت لە دونیا مرۆییەکە هەڵژەنراوە و پاشان هێرشدەکاتە سەر ئێمە و ئێمەش مانا بە هێرشەکانى دەدەین. بۆیە لێرەدا بۆمب کە دیسان لە سرووشت دەرهێنراوە و ناوێکى مرۆیی وەرگرتووە, لەپاش نەیزەکەکەوە دێت. بۆمب, لاساییەکى مرۆییانەى نەیزەکە, بۆیە نەیزەک پێشوەخت بۆ ئێمە ئاشنایە و لە دونیاکەمان خشاوە. ئەمە جگە لەوەى کە دەزگاگەلى وەک ناسا, وێڕاى ڕۆڵە ئایدۆلۆژى و سیاسییەکەیان, لێخشانێکى ڕوونترى ئەم سنورە مرۆیی و سرووشتییەن. ناسا, هەواڵى کارەساتە سرووشتییەکان مشتوماڵدەکات بۆیە سنورە دەزگاییەکەى مرۆڤە بە سرووشت و گەردوونەوە. لەم فیلمەدا کاتێک مرۆڤ خۆى بۆ ڕووبەڕووبوونەوەى نەیزەکەکە ئامادەدەکات, سەرەتا کۆمەڵێک فۆرم نمایشدەکات, فۆرمى ئامێر: ئەو جیهازانەى ناسا کە بۆ ڕووبەڕووبوونەوە و پووچەڵکردنەوەى نەیزەکەکە بەکاردەهێنرێن, کەمتر دڕ دیارن و فۆرمێکی ئەندازەیی ئاشنایان هەیە, بەڵام نەیزەکەکە فۆرمێکى ئەوتۆى نیە. کوتلەیەکە فۆرمەکەى و کارکردەکەشى کە بەرکەوتنە بە زەوى, لە یەک ساتدا کۆدەکاتەوە و ئەو ئارامییەى ئامێرە مرۆییەکانى نیە. ئامێرە مرۆییەکان, سەر بە کەرەستەکانى ئیرۆسن بەڵام نەیزەک سەر بە تاناتۆس و مەرگە. ئەمیان بۆ یەکخستن و بنیاتنانە و ئەویان بۆ پارچەکردن و وێرانکردن. هەر لەسەر ئەم هێڵە, گەر نەیزەکەکە دەرهاوێژییەکى نائاگایانە بێت و گەڕابێتەوە بە ئاراستەى مرۆڤدا, ئەوا موشەکە مرۆییەکان کە هەڵدەدرێن جۆرێک لە دەرهاوێژیی ئاگایانەیە تا بەسەر دەرهاوێژییە نائاگاییانەکەدا سەربکەوێت. وەک بڵێى ژیانى مرۆڤ بریتییە لەو زیادە ناهاوسەنگەى کە دەکەوێتە نێوان ئەم دوو ساتەوە, ساتى هاتنى نەیزەک و ساتى هاویشتنى موشەکە مرۆییەکان. ژیان پاش یەکلابوونەوەى هەردوو چرکەکە ڕوونادات, بەڵکو خۆى بریتییە لە چاوەڕوانیی ئەو ساتەى کە هەردوو ئاراستەکە بەرەو یەکدەچن. لەلایەک هیوا بەوەى کە مەرگ تێکشکێنین(کە نەیزەکەکە نوێنەرێتى), بەلایەکیشەوە چێژبردنى نائاگایانە لەوەى کە مانەوەمان ئاڵاوە لە مەرگ: ئارەزوو خۆى زنجیرەیەک بڵندبوونەوەیە کە بەسەر مەرگدا هەڵخراوە.\nجیا لەمانەش گرنگ نیە چ پێوەرێک بۆ دووریی ناو گەردوون بەکاردێنێن, ئەوەى گرنگە ئەوەیە لە فەنتازیاى مرۆڤدا مەوداکە بە شتى تر دەپێورێت. بۆنمونە, جێگۆڕکێ لەنێوان دوو ڕەگەز(توخم)دا ڕوودەدات. هاتنى نەیزەکێک, ترپەکردنى فەنتازیامانە بۆ ئەوەى لەبەریەک هەڵوەشێتەوە. فەنتازیا جۆرە چنینێکى مرۆییە تا بەرگەى واقیع و سرووشتى دەرەوە بگرێت, بەڵام گەرەنتییەکى هەتاهەتاییش لەگەڵ نیە. چونکە پێشوەخت سرووشت لە جەستەى ئێمەشدا ئامادەیە, پیرى نیشانەیەکى دیارى ئەو ئامادەییەى سرووشتە کە لەڕێى لۆچەوە شوێنەوارى خۆى جێدەهێڵێت. بە مانایەکى تر, لەقووڵاییدا نەیزەک بەتەنیا لە دەرەوە نایەت بەڵکو ڕەگەزێکى ناوەکیی ژیان خۆیەتى کە ژیان هەڵدوەشێنێتەوە(ڕیاڵ چەنێک دوورە هێندەش نزیک و ناوەکییە). نەیزەک, توندبوونەوەى ئارەزووشمانە تا ئەو جێیەى بەر ئۆبێکتە گەورەکەى ئارەزوو(desire) دەکەوین کە مەرگ یان چاڵێکى تاریکە. هەر ئارەزوویەک بۆ ئێمەى مرۆڤ, خۆلادانێکە لەم چاڵەى مەرگ. تێماى نەیزەک لە سینەما و چیرۆکە جۆراوجۆرەکاندا, ئەم پەیوەندییەمان بە ئارەزووەوە پیشاندەدات. ئێمە ئارەزووى هەموو شتێکى ئەم گەردوونە دەکەین, بەڵام بە نێوانگریی دۆخە مرۆییەکەمان. خاڵێکى تایبەت لێرەدا هەمیسان بیڵێینەوە ئەوەیە کە دیاردە سرووشتى و گەردوونییەکان, لە دیاردە مرۆییەکان ئاڵاوە. نەیزەک, وێڕاى ئەوەى خۆى بۆ خۆى چیە, کەچى بۆ ئێمە کارکردێکى ئاڵۆزى دەروونى و کۆمەڵایەتیی هەیە. بۆنمونە, دەشێت کەوتنى نەیزەکێک گۆڕان بەسەر چیرۆکى شەخسیی مرۆڤێکدا یان کۆمەڵگایەک و مێژوویەکیشدا بێنێت.\nڕۆڵێکى ترى نەیزەکەکە لێرەدا, بیرخستنەوەى ئەو خاڵەیە وا عەشقى ژن و پێکەنینى ژن, بەپێچەوانەى عورفى باوەوە, لە دەروونشیکارى‌دا دەمامکێکە بەسەر مەرگەوە. جوانیی ژن خۆى ماسکێکە بۆ داپۆشینى مەرگ, بگرە خۆى مەرگە بەڵام یەکانگیریی وەرگرتووە. مەرگ نەک وەک مەرگێکى بایۆلۆژیی ڕووت, بەڵکو وەک نێگەتیڤیتە, وەک بنکێک کە شتى لەسەر بنیاتدەنێین. بۆیە بەدرێژایی فیلمەکە خاڵێکى سەرنجڕاکێش لەلاوە خۆى بەسەر بینەردا دەسپێنێت کە ئەویش سەرۆک کۆمار ژنێکە. دەنگى ژن شانبەشانى هەڕەشەى مەرگ دەچێتە پێشەوە. بیرکردنەوە لەم پەیوەندییە خاوەنى ئاڵۆزیی خۆیەتى, بەڵام هێند هەیە بزانین کە پێکەنینەکانى خانمى سەرۆک کۆمار(کە مێرل ستریپ ڕۆڵەکەى دەگێڕێت) دۆخى مەرگ ئاڵۆزتر دەکات: پەیوەندیی ژن و مەرگ, لەم فیلمەدا پەیوەندییە سەرەکییەکە نیە؟ کێ ناڵێت هەموو فیلمەکە بەشێوەیەکى نەستەکى بەرمەبناى ئەم پەیوەندییە دەڕواتەپێشەوە و ئایدیا قووڵەکە هەر ئەمە نیە؟ وادیارە پێکەنین و تریقانەوەى جارنەجارەى ئەم ژنە, کرۆکى ڕووداوەکانە, ئەویش بۆ ئەو بینەرەى کە ئارەزووى فیلمەکە دەکات. پێدەچێت بەر لەوەى ئێمە سەرقاڵى ئارەزووکردنى مەرگ بین لەگەڵ نەیزەکەکەدا و هاوشوناسى بگوزەرێت, خەریکین هەر لەناو سنورە مرۆییەکەدا لوغزى ژن و مەرگ. پێکەنینە مەرگاوییەکانى ژنێک شیدەکەینەوە. ئاخۆ دواسنورى ئێمە بزەى مەرگبارى ژنەکەیە یان ڕاستەوخۆ نەیزەکەکەیە؟ هێشتاش لەناو ئەم دوو ڕواڵەتەى مەرگدا, ڕواڵەتى نامرۆیی نەیزەکەکە و ڕواڵەتى مرۆییانەى ژنەکە, ساتێکى لێکچوو هەیە کە ژیان دەترپێت: پسپۆڕان ئەوە کەشفدەکەن کە نەیزەکەکە لە پێکهاتەیەکى گرانبایی درووستبووە کە دەکرێت لە تەکنۆلۆژیادا سودى زۆرى لێ ببینرێت, واتە نەیزەکەکە بقۆزرێتەوە بۆ بەرهەمهێنانى تەکنیک. ئەمە بڵندکردنەوە و بەجۆرێکیش ڕەمزاندنى نەیزەکەکەیە وەک مەرگ, لەلایەکى ترشەوە, ژنەى سەرۆک کۆمار کە لەگەڵ مەرگى مرۆڤایەتییدا پێکداچووە و دەنگى وى لە مەرگى هەموومان جیاناکرێتەوە, ساتێکى هەیە کە ساتى بەلاوەنانى مەرگە. ساتێک کە ژنێک دەیەوێت مەرگ خاوبکاتەوە و هەموومان بە نێوانگریی سیاسەت ڕزگاربکات. گەر دیدە مارکسییەکە بەرەو دیدە دەروونشیکارییە ڕیشەیی بکەینەوە, ئەوا سەرمایە لەڕێگەى ژنێکەوە ماهیەتە خز و نەگیرۆکەکەى خۆى دەردەخات: یان وەک ئەوەى "فابیۆ فیغى", لێکۆڵەرى لاکانى دەیڵێت: «سەرمایەدارى چێژمان لێ وەردەگرێت, یان لەڕێگەى ئێمەوە چێژ لە خۆى وەردەگرێت...کاڵا چێژمان لێ وەردەگرێت(کاڵا ئێمە دەچێژێت)». پێکەنینە بازاڕییەکانى ژنەکە لە بەرەبەرى کارەساتدا, بازاڕیبوونى سەرتاسەریی کاڵا وپاشانیش ڕواڵەتى مەرگمان پیشاندەدات کە دەبێت هەرچى زووە بەهۆى گوژمى نەیزەکەکەوە بیچێژین.\nکاتێک نەیزەکەکە دەبێتە جۆرێک لە کاڵا بۆ سەرمایەداران و تەکنیککاران, ئیدى لەم لێکئاڵانەى نەیزەکەکە و تەماعى مرۆڤدا بۆ قۆستنەوەى پێکهاتەکانى, خاڵێکى شاراوەتر نوستووە: مرۆڤ ئارەزووى نەیزەکەکە دەکات, خودى نەیزەکەکە نەک کارکرد و کاریگەرییەکانى دواى خۆى. ئارەزووکردنى خودى نەیزەکەکە و گۆڕینى بۆ مادەیەکى بەکەڵک, ئارەزووکردنى پڕاوپڕى مەرگە بەڵام بەشێوەى نائاگایانە. ئەوەى دانیشیت و ئاگایانە ئارەزووى نەیزەکەکە بکەیت, سادەتر و عامییانەترە بەراورد بەوەى کە شاراوەتر بکەویتەوە پەیوەندى لەگەڵ کرۆکى نەیزەکەکەدا کە خودى مەرگە: خەسان. ئێمە وەک مرۆڤ لە مامەڵەوە بە شوێنەوارى نەیزەکەکەوە دەپەڕینەوە بۆ خودى نەیزەکەکە. ئێمە خودى خەسانمان دەوێت, خودى مەرگ, لێ بەشێوەیەکى نەستەکى. بەڵام لێرەشدا دیسان هەر ناتوانین بچینە قوڕگى مەرگ و خەساندا, تەنیا لە شێوەى مرۆیەکدا نەبێت, ئەو مرۆیەى کە ژنەى سەرۆککۆمار و پێکەنینەکانێتى. مەرگ, لە شێوەى ژنێکدا پێدەکەنێت. ژن کە هێماى خەسانە بۆ کۆمەڵگاى مرۆیی, مەرگى نەیزەکەکە دەنوێنێتەوە و هەردەم لەگەڵ پێکەنینى وى دا شتێک لەو مەرگە ئەزمووندەکەین. بۆیە ساتى مردنە کۆییەکە, کەمێک بەر لە خودى نەیزەکەکە دەستپێدەکات. سەرەنجام دەتوانین بڵێین, لەپشت ئەو ئابورییە مادییەى وا سەرمایەدارەکان دەیبەستن بە مەوادى نەیزەکەکەوە, ئابورییەى شاراوەترى دەروونى کاردەکات: ئێمە مامەڵە بە "نەیزەک"ـەکە سوبێکتیڤ و ناوەکییەکەى خۆمانەوە دەکەین کە بۆ ساتێک ڕوویەکى دەرەکى و گەردوونیی وەرگرتووە و هەڕەشە لە مانەوە و چارەنووسى هەموان دەکات. بە دەربڕینێکى تر, نەیزەکەکەى ناو بۆشایی ئاسمان, پێشوەخت گۆڕانێک لە ئابورییەکەى دەروونییەکەماندا درووستدەکات کە ئـیگۆئایدیاڵ و ئایدیاڵ ئیگۆ لە خاڵێکدا یەکتر دەبڕن, واتە ئایدیاڵە شەخسى و دەستەجەمعییەکەمان یەکتردەبڕن و ئەو سنورە چەشنى شۆرتێک کۆى ژیانمان دەکوژێنێتەوە. ئەمە هەر ئەو خاڵەشە کە نەک بۆ دانیشتوانى ناو فیلمەکە, بەڵکو بۆ بینەرنى فیلمەکەش ڕوودەدات و بەشێوەیەکى نەستەکى سنورى واقیع و ناواقیع, واقیعى باو و واقیعى ناو سینەما هەڵدەپەسێردرێت. لەو ساتەى من دەمەوێت هەموو دەرەوەم هەبیت, هەموو جیهان لەخۆمدا هەرسبکەم, ئیدى ئێسقانێکى ژویسانسمەند خۆى لە شێوەى نەیزەکێکدا دەنوێنێت و کۆتایی بە هەردوو پرسى چێژ و ژان پێکەوە دێنێت. نەیزەکەکە لە کۆدا, ئەو شتە دایکانە(maternal thing)یەیە وا بیرماندەخاتەوە چێژى تەواوەتى و کۆتاییهاتنى ئەم چێژەش ڕێکەوتى یەکتر دەکەن. لەمە بترازێت پێناچێت ساتێکى تر لە ژیانى سوبێکتدا هەبێت, ئەم یەکتربڕینە بخاتەڕوو. مرۆڤ لە ژیانیدا هەڵپەیەتى بەم شتە دایکانەیە, بەم چێژە پڕە بگات, بەڵام تێدەگات دەست بۆ تۆپەڵێک لە وەهم و فەنتازیا دەبات: نەیزەکەکە بە بەرگێکى فەنتازى داپۆشراوە و ڕیشەى تا ناو ئێمە دێت. کرۆکى ئەم نەیزەکە, کرۆکى ئۆبێکتى بچوکى aيە, واتە شوێنەوارى لەدەستدانە سەرەتاییەکەمان کە لە ساوایەتییدا لەدەستمانداوە. ئێمە بۆیە ئارەزووى شتەکانى ناو جیهان دەکەین, تا بتوانین دایک بەدەستبێنینەوە- دایک نوێنەرەوەى چێژێکى کامڵ و ئۆرگیناڵە کە بۆ هەمیشە و پێشوەخت لەدەستمانداوە. ڕاستە ئێمە ناگەینەوە بە دایک, بەڵام خودى هەوڵدانەکە فێرى ئارەزوومان دەکات. دیسان ئەو تێزە دووبارەدەکەینەوە کە ئارەزوو بریتییە لە زنجیرەیەک بڵندبوونەوە(sublimation), ئەم بڵندبوونەوە دەمانداتە دەستى ئەو بڵندبوونەوەیەى تر و تا ناکۆتا بەو جۆرە دەبێت: لەژێر بڵندبوونەوەکانەوە, جۆرێک لە سێکسداماڵینى مەرگاوى لەئارادایە کە ماشووقە جێى دایک دەگرێتەوە بەڵام هیچیان بەتەواوى سێکسى نین: پەیوەندیی سێکسى بوونى نیە. نەیزەکەکە, لە فیلمەکەدا و لەلاشەوە ئەو ڕۆڵەى هەیە کە بیسەلمێنێت پەیوەندیی سێکسى بوونى نیە و بە ماهیەتى خۆى نامومکینە, بۆیە چەند پەیوەندییەکى عاشقانەى ناو فیلمەکەش ڕادەگرێت. بڵندبوونەوە خۆى بەپێى فرۆید واتە گۆڕینى وزەیەکى سێکسى بۆ چالاکییەکى ناسێکسى, جۆرێک لە بەهەڵمکردن و گۆڕینى ئاراستەى ئەم وزە سێکسییە. بەڵام لاى لاکان بڵندبوونەوە دەبەسترێت بە پاڵنەرى مەرگەوە , لە مانا سەرەتتاییەکەشیدا واتە ئێمە گەر پرۆسەى بڵندبوونەوەکە لابدەین ئەوا ڕاستەوخۆ ناگەڕێینەوە سەر سێکسێک/وزەیەکى سێکسى بەڵکو بەر پاڵنەرى مەرگ دەکەوین. هەم سێکسوالیتە لە پاڵنەرى مەرگ ئاڵاوە و هەم بئلندبوونەوەش خۆى خۆلادانێکى ناسێکسییە لە مەرگ. ناوبڕێک بۆ ئەم پەیوەندییەى سێکس و بڵندبوونەوە وەردەگرین و ئاماژەیەک بە ئێستاى پرسى سێکس لە کۆمەڵگاى خۆماندا دەدەین:\nکۆمەڵگاى ئێمە لەمڕۆدا, گرژییەکى هەمەلایەنەى لەگەڵ پرسى سێکسدا هەیە. کۆمەڵگایەکە نە دەتوانێت تەواو پێشمۆدێرن بژى و نە دەشتوانێت ڕوانینێکى تەواو مۆدێرن و عەقڵانیی بۆ سێکس هەبێت. ئەمە نەزانینى ڕووت نیە بەڵکو جۆرێکە لە نەتوانین. واتە ناتوانین کۆى پەیوەندییە ڕةمزى و کۆمەڵایەتییەکانمان نوێبکەینەوە و دیدمان بۆ سێکسوالیتە بە هەموو ماناکانى بگۆڕین. هاوکات ناشتوانین وردە وەسوەسەیەکمان تێنەکەوێت دەرهەق بەوەى پێویستە خۆمان بگۆڕین. ئەوەى پەیوەندیی بە چەمکێکى ئاڵۆز و تیۆریی وەک "بڵندبوونەوە"وە هەیە, ئەوەیە کە ئێمە لەنێوان سێکس و بڵندبوونەوەکەیدا تیا ماوین. هەڵبەت بینینى هاوکێشەکەیە لە ڕوانگەیەکى کۆمەڵایەتى و مێژووییەوە, گەرنا هەموو جڤاتێک بەگشتى بەم هاوکێشەیەى سێکس و بڵندبوونەوەدا دەڕوات و هەمیشەش وەک بنەڕەتێک تێیدا دەمێنێتەوە. مەبەستى ئێمە لێرەدا ئەوەیە کە نە پەیوەندییە سێکسییەکان زۆر نۆرماڵن و نە بڵندبوونەوەکەشى بووەتە مایەى داهێنانى گەورە و چڕوپڕ. وەکبڵێى ئەوەى لەم نێوانەدا دەگوزەرێت جۆرێکە لە گیرخواردن لەناو بڵندبوونەوەدا. ئەوەى کە بڵندبوونەوەکە جۆرێک لە پەشیمانى و شکستى تیا بێت و لە پرۆسەیەکى کەمتازۆر نۆرماڵى سێکسییەوە نەهاتبێت. کاتێک سێکس بە مانا نۆرماڵە کۆمەڵایەتییەکەى جێگیرنەکرێت, ئەوا بڵندبوونەوەکەش ئەگەرى نەرێنى و شەڕەنگێزانەترى دەبێت. دیارە ئەمە جیایە لەو چەمکەى هێربەرت مارکۆزە کە بۆ وڵاتانى خۆرئاوا بەکاریدێنێت, مەبەستم چەمکى لەبڵندبوونەوە داماڵینى سەرکوتکەرە کە کارکرنى ناو سەرمایەدارى, وایکردووە فریاى بڵندبوونەوەیەکى ئاسایی و چێژمەندانەى پاڵنەرە سێکسییەکان نەکەون. ئەوەى کە بڵندبوونەوە گەشەى کەمتازۆر سرووشتیی خۆى نەبڕێت و لەدەرەوەڕا بسەپێنرێت و جۆرێک لە شوێنەوارى سەرکوت جێبهێڵێت. پەیوەندیی کورد و سەرمایەدارییش لەم ڕووەوە هەر پڕکێشەیە: میلەتە دواکەوتووەکان تێکڕا بەرهەمهێنى جۆرێک لە پۆڕنۆى پیشەیی و ناپیشەییشن, بەڵام ئێمە لەوەشدا تایبەتتر دەژین. دیارە مەسەلەکە ڕەوایەتیدان نیە بە پۆڕنۆ, بەڵکو ئاماژەیە بە دۆخێک کە ڕوویەکى بڵندبوونەوەى هەیە و سێکس دەگۆڕێت بۆ دیتنى سێکسى و چالاکییەکى دیدەکى کە سەیرکردنى سێکسە. بەشێوەیەکى جیاوازتر و ڕیشەییتر و کەمێکیش کۆمیدى, نەیزەکە بۆ کۆى مرۆڤ بەو جۆرەیە: لەپشت هەموو بڵندکردنەوە مرۆییەکانەوە, مەرگ نوستووە.؛ ئیدى ئەم بڵنکدرنەوەیە چەمکە تیۆرییەکە بێت یاخۆ بڵندکردنەوەیەکى فیزیکى بێت لە ئێمەوە بۆ نەیزەکەکە. لە نەیزەکەکەدا ئێمە لەوە بەئاگادێینەوە کە کرۆکى فەزا بۆ ئێمە هیچ نیە جگە لە مەحاڵێک لە فۆرمى نەیزەکدا. بە واتابەکى مەجازییش, پانتایی ڕەمزى و کۆمەڵایەتیی مرۆڤ لەسەر زەوى پڕە لە وردە-نەیزەک. لەدەمدەرچوون و لەدەستدەرچوون و نوکتەکان و جنێوەکان و هتد, ئەو وردە نەیزەکانەن کە کۆتا سنورى ئێمە و پانتاییە ڕەمزییەکە پیشاندەدات. دەرکەوتنەوەى دۆخە پێش‌زمانى و پێش‌ڕەمزییەکەمان لەڕێگەى ئەو کردارە چەوتانەوە کە دەریشیدەخات ئێمە لەناو خۆماندا چەندە کرچ و بەرایین. زمان و ڕەمزەکان و زنجیرەکانى دەلالەت تێکڕا هەوڵێکن بۆ شاردنەوەى نەیزەکێکى مرۆیی(کە لەقووڵاییدا سرووشتى و پێشمرۆیی بووە). وانەیەکى تیۆریی قووڵیش لێرەدا ئەوەیە کە ئێمە بۆ خۆیشمان تەواو دەستپیانەگەیشتووین, شتیک لە ئێمەدایە لە ئێمە زیاترە, ئێمەش خاڵى یەکتربڕینى دەرەوە و ناوەوەین بەشێوازێکى تایبەت. بۆ ئەوەى ژیانى مرۆیی درووست ببێت, چەپاندنێکى سەرەتایی و نەیزەکێکى سەرەتایی پێوستە. بۆیە ساتى گەڕانەوى نەیزەکەکە, ساتێکى تەواو ن,ێش نیە. ناونیشانى فیلمەکە بیرهێنەرەوەى ئەو ڕاستییەیە کە نەیزەکە لە سەرێ نیە, وەکچۆن لە خوارێش نیە- ئێمە خۆمان شوێنگەى نێوبەنیی هەردوو نەیزەکە دەرەکى و ناوەکییەکەین. سوبێکت, بەتایبەت بەو واتایەى کە مۆدێرن بووبێتەوە و ئەم ژیانەى وەک کۆتا ئیمکان پەسەندکردبێت, ئەوا بریتى دەبێت لەو سنورەى کە ئەم دونیایە خۆى لێکجیادەکاتەوە- بەشێکى دایکانە و تراومایی و مەحاڵ, لەگەڵ بەشێکى باوکانە و کەلتورى و مومکین کە بەشى یەکەمى لە خۆى گرتووە بەڵام قابیلى هەڵوەشانەوەشە.\nوشەى دایک(دااااایک ک ک), کە کۆتا وشەى فیلمەکەیە, بیرخەرەوەیەکە بۆ بانگکردنى خەسان! بەڵام بیرماننەچێت کە دایک پێشوەخت لەدەستچووە نەک لە ساتى خاپوربوونى زەوى‌دا. لەدەستچوون بونیادە بەڵام ڕێخۆشکەرە بۆ بونیادێکى بەرینى ترى بەرهەمهێنان کە بێشومار چالاکیی مرۆیی پێکدێنێت. بەڵام هێشتاش لەسەر توخمێکى پێش ئەزموونى بەندە کە دایکە. دایک مرۆڤێک نیە بۆ ئەزموونکردن بەڵکو خاڵى دەستپێکردنى بونیادى مرۆییە. کاتێک بەر نەیزەک دەکەوین, بەر ناوکە تاڵ و تڕۆهاتەکەى زێدەچێژ(ژویسانس) دەکەوین کە بوارى فەنتازیتاکردن و خەونبینین نامێنێت..بەر لەمەش هەمیسان بیرماننەچێت کە دەتوانین لەدەستچوونەکە بەجۆرێک لە جۆرەکان بگۆڕین بۆ لەدەستچوونێکى شاد. ئەم گۆڕینەش لەناو چ سیستەمێک و کام دۆخى کۆمەڵایەتى و سیاسییدا ڕوودەدات, خۆى باسێکى ترە.\n On Žižek's Dialectics: fabio vighi, continum, 2010, p17.\n . خوێنەر دەتوانێت بگەڕێتەوە بۆ تەوەرى "پاڵنەرى مەرگ" لە کتێبى خێچ‌ڕ‌وانین, سلاڤۆى ژیژەک, ٢٠٢١ ڕەهەند.


له بازرگانی هه‌نگوینه‌وه بۆ رزگارکردنی ئێزیدیانعه‌بدوڵا شەش ساڵە 399 رفێنراوی رزگارکردووه\nعه‌بدوڵا عه‌باس خه‌ڵه‌ف (عه‌بدوڵا شرێم، 55ساڵ)، لە یەكێك لە كەمپەكانی ئاوارەیی لە دهۆك لەكاتی رزگاركردنی رفێنراوێك و گەڕاندنەوەی بۆ لای كەسوكاری فۆتۆ: تایبەت بە كەركوك ناو\nلەناو ئەو بێ ئومێدییەی بەرۆكی ئێزیدییەكانی گرتبوو بەهۆی پەلاماری دەوڵەتی ئیسلامی لە عیراق و شام (داعش)، عەبدوڵا شرێم، وەك فریادەڕەسێك دەركەوت، بۆ ئەو ژن و كچانەی لە زیندانی تاریكی داعشدا بەدوای روناكیدا دەگەڕان. عەبدوڵا كارەكەی بە باشی دەستپێكرد و تا ئێستا 399 ژن و كچ رزگارکردووە.\nعه‌بدوڵا عه‌باس خه‌ڵه‌ف (عه‌بدوڵا شرێم، 55ساڵ)، ناوێكی دیاری ناو كەسوكاری رفێنراوانی ئێزیدییە، ئەو پێكهاتە ئایینەی لە ئابی 2014دا لەسەر دەستی داعش روبەڕوی كوشتن، رفاندن و ئاوارەیی بونەوە. خۆی یەكێكە لە قوربانیانی ئەو کارەساتە و هەر چوار براكەشی لەلایەن داعشەوە گولـلەبارانكران و شەش خوشكەكەشی رفێنراون.\nداعش لە هێرشه‌كانیدا بۆ سەر شنگال، شەش هەزار و 417 ئێزیدی رفاند کە ژمارەیەکی زۆریان ژن و منداڵ بوون؛ له‌و ژماره‌یه تا ئێستا سێ هه‌زار و 530 كه‌سیان رزگاركراون - زیاتر له هه‌زار ئافره‌ت و نزیكه‌ی دوو هه‌زار منداڵ له هه‌ردوو ره‌گه‌زەکە-.\nعەبدوڵا ژمارەیەکی گەورەی ناو ئاماری رزگارکراوانە؛ هەموو پەیوەندی و توانای خۆی بۆ رزگاركردنی رفێنراوان تەرخانكردووە، هەر لەوێشەوە دەرکەوت و ناسرا.\nعه‌بدوڵا عه‌باس، خه‌ڵکی گوندی شرێمه‌یە لە شنگال، ئێزیدییە و بەهۆی هەژارییەوە نەیتوانیوە خوێندن تەواوبكات بۆیە تا شەشەمی سەرەتایی خوێندووە. "براکانم هه‌مویان سه‌ربازی سوپای عیراق بوون؛ ناچاربوم واز له خوێندن بهێنم تا بژێوی خێزانەکەم پەیدابكەم"، عەبدوڵا زیاتر وتی "12 ساڵ بوم، دەستم بە كشتوكاڵ و بەخێوكردنی ئاژەڵ کرد".\nعه‌بدوڵا عه‌باس خه‌ڵه‌ف (55ساڵ) فۆتۆ: عەمار عەزیز\nلە ساڵی 1991دا، ژیانی هاوسەری پێكدەهێنێت و دوو كوڕ و دوو كچێكی هەیە. لە 2005 تا 2012 بازرگانی هەنگوینی کردووە لە سنوری شنگالەوە بۆ سوریا، بەوەش پەیوەندییەكی باشی لەگەڵ بازرگانان و خەڵكی ناوچە سنورییەكان بۆ دروستدەبێت و دواتر ئەو پەیوەندییانە لەپرسی رزگاركردنی رفێنراوانی داعشدا بەكاردەهێنێت.\n"هەر بەهۆی بازرگانییەوە دوو ساڵ لە سوریا ژیاوم، خەڵكێكی زۆرم ناسی، لەوانە بازرگانەكان؛ هەروەها شارەزاییەكی باشی ناوچەكە بوم"، عەبدوڵا وایوت.\nكاتێک داعش، هێرشیكردە سەر شنگال – زێدی مێژویی ئێزیدییەكان-، دوو بۆچون لەناو بنەماڵەی عەبدوڵادا دروستدەبێت. چوار براكەی و خوشك و مامەكانی بڕیاردەدەن بچنە سوریا و لەوێوە بگەڕێنەوە پارێزگای دهۆك لە هەرێمی كوردستانی عیراق، بەڵام عەبدوڵا ئەو رێگایەی پێ باش نەبوو و دەیوت سەلامەت نییە و ژیانیان پارێزراو نابێت.\nئەو لەگەڵ هاوژین و منداڵەكانیی و دایكی دەچێتە چیای شنگال و دواتر گەیشتنە كەمپی ئاوارەكان لە دهۆك. بەڵام برا و خوشك و خزمەكانی لەڕێی سوریا كەوتنە دەستی داعش.\nداعش لە سوریا هەر چوار براكەی عەبدوڵا گولـلەباران دەكات و خوشكەكانی دەڕفێنێت؛ ئەوە دەبێتە بێهیواییەکی گەورە و برینێکی قوڵ لە ناخی عەبدوڵادا دروستدەکات، هەمان ئەو دۆخە بۆ هەزاران خێزانی تری ئێزیدی دروستدەبێت. لەباتی بەلادا هاتن، ئەم ئێزیدییە چەلەنگە بڕیار دەدات هەموو توانا و پەیوەندییەكانی بەركاربهێنێت بۆ رزگارردنی ئەوانەی لەژیاندا ماون بەڵام دیلی داعشن.\nیەكەم وێستگە هەوڵدان دەبێت بۆ رزگاركردنی برازایەكی 22 ساڵەی بەناوی مەڕوا.\n"رۆژێك تەلەفونێكم بۆ هات؛ ئەوە مەڕوایە و بە عەرەبی قسەدەكات"، عەبدوڵا زیاتر وتی "مەڕوا زۆر بێزار بوو و ویستبوی خۆی بكوژێت؛ چەكدارێكی داعش كە بە زۆر لەخۆی مارەی كردبوو، وتبوی چیت دەوێت، ئەویش وتبوی مامم ماوە و دەمەوێت لەگەڵیدا قسە بكەم".\nمەڕوا زۆر بێزار بوو و ویستبوی خۆی بكوژێت؛ چەكدارێكی داعش كە بە زۆر لەخۆی مارەی كردبوو، وتبوی چیت دەوێت، ئەویش وتبوی مامم ماوە و دەمەوێت لەگەڵیدا قسە بكەم\nمەڕوا ژمارە تەلەفونی مامی لەبەربووە، رێككەوتنی لەگەڵ چەكدارەكەی داعش ئەوە بوو بە ئاگاداری ئەو و بە عەرەبی قسە بكەن، تا لێیان تێبگات.\nلەنێو قسەكانیدا، عەبدوڵا تەنیا یەك وشەی كوردی بەكاردەهێنێت "باز بدە"، عەبدوڵا وتی "دوای چەند رۆژێك مەڕوا خۆی گەیاندە لای خێزانێكی سوری و لەوێوە تەلەفونی بۆ كردمەوە و دەستمکرد بە هەوڵدان بۆ رزگاركردنی".\nعەبدوڵا هەموو پەیوەندییەكانی بەكاردەهێنێت، بازرگانەكان، دراوسێیەكانی پێشوی لە سوریا و ئەوانەشی كەلوپەلی لێدەكڕین.\n"یەكێك لە بازرگانەكانی هاوڕێم دوای چەند رۆژێك وتی تەنیا ئەو كەسانە دەتوانن هاوكاریتان بكەن كە ئیشی بازرگانی جگەرە دەكەن بۆ ناو سنورەكانی داعش، كەسێكیان پێناساندم و وتم: ئه‌گه‌ر هه‌ر بارێکی جگەرە 500 دۆلار قازانج بكەیت، من چوار ئه‌وەندەت پێدەدەم"، عەبدوڵا زیاتر وتی "قایل بوو و ناونیشان و ژمارەی ئەو خێزانەم پێدا كە مەڕوایان حەشاردابوو".\nیەكێك لە بازرگانەكانی هاوڕێم دوای چەند رۆژێك وتی تەنیا ئەو كەسانە دەتوانن هاوكاریتان بكەن كە ئیشی بازرگانی جگەرە دەكەن بۆ ناو سنورەكانی داعش\nخێزانەکە لە بەرامبەر ئەو كارەدا داوای حەوت هەزار و 500 دۆلاریان دەکرد، چونكە وەك عەبدوڵا دەڵێت وتبویان دراوسێكەیان چەكداری داعشە و ئەگەر ئاشكراببن ژیانیان دەكەوێتە مەترسییەوە.\nعەبدوڵا وتی "ئەوەم قبوڵكرد، مەڕوام گەیاندە ناوچە ئارامەكان و لەوێوە بۆ دهۆك لە ناو عیراق؛ بەگشتی هەوڵەکە نۆ هەزار و 500 دۆلاری تێچوو".\nعه‌بدوڵا عه‌باس خه‌ڵه‌ف، لەكاتی رزگاركردنی دوو رفێنراو و گەڕاندنەوەیان بۆ لای كەسوكارییان فۆتۆ:تایبەت بە كەركوك ناو\nدوای رزگاركردنی مەڕوا، عەبدوڵا بڕیاردەدات بەردەوامبێت لە رزگاركردنی خوشكەكانی و ئەوانەشی كە لە توانایدایە رزگاریان بكات.\nبەپێی ئامارەكانی نوسینگه‌ی رزگاركردنی رفێنراوانی ئێزیدی سه‌ر به حكومه‌تی هه‌رێمی كوردستان، لەو كاتەی عەبدوڵا هەنگاوەكانی دەستپێكرد، شەش هەزار و 417 ئێزیدی رفێنرابون.\nئێزیدییەكان لە عیراق بە زۆری لە قەزای شنگال باكوری خۆرئاوای موسڵ و دەشتی نەینەوا نیشتەجێن، به‌پێی ئاماره‌كانی حكومه‌تی هه‌رێم، ژمارەیان لە عیراق 550 هەزار كەس بووە، 360 هەزار هاوڵاتی ئەو پێكهاتەیە له دوای هێرشه‌كانی داعشه‌وه بۆ شنگال ئاوارە بون و زیاتر لە 100 هەزار كەسیش كۆچیان كردووە.\nرزگاركردنی مەڕوا كە سەرەتاكانی دەستكردن بوو بە رزگاركردنی ژنان و كچانی ئێزیدی، بووە هۆی ئەوەی عەبدوڵا ناوبانگێك پەیدابكات و كەسوكاری رفێنراوان داوای هاوكاری لێبکەن و ماڵەكەی بەردەوام قەرەباڵغ بێت.\nعەبدوڵای بازرگان باری دارایی باش و دەوڵەمەند بووە، بەتایبەت بەر لە هاتنی داعش كەلوپەلی كشتوكاڵی لە سوریاوە بۆ نەینەوا گواستۆتەوە و هەنگوینی هەناردەی سوریا دەكرد.\n"من چاوم لە پارە نەبوو، تەنیا ئامانجم رزگاركردنی ئەو ئافرەت و كچانە بوو، پێمدەوتن بەوەندە رزگاری دەكەن و بەو شێوەیەیە ئێتر خۆیان پارەكەیان پەیدادەكرد".\nپلانێکی سێ پلەیی\nعەبدوڵا لە سێ لاوە كاریدەكرد بۆ رزگاركردنی رفێنراوان، کە سەرەتا بە كۆكردنەوەی زانیاری لەسەر ئە ناوچانەی داعش كۆنترۆڵیكردبوون دەستیپێدەکرد.\n"سەرەتا پەیوەندیم لەگەڵ ئەو کەسانە دروستدەکرد كە قاچاغچێتی جگەرەیان دەكرد بۆ ناوچەكانی ژێر دەسەڵاتی داعش، دواتر، بەخۆڕایی جلوبەرگی منداڵانم بە هەندێك بازرگاندا دەنارد و ئەوانیش دەیننابردن بۆ ماڵەكانی داعش تا زانیاری كۆبكەنەوە".\nعه‌بدوڵا عه‌باس خه‌ڵه‌ف، سەری رزگاركراوێكی ئێزیدی ماچ دەكات فۆتۆ:تایبەت بە كەركوك ناو\nسێیەم رێگای عەبدوڵا، وەك خۆی دەڵێت، بۆ ماوه‌ی شه‌ش مانگ لەسه‌ر حسابی خۆی کرێی دوکانێکی سه‌مونی دەدا، تا وەكو نوسینگەیەك لە ناوچەكانی ژێر دەسەڵاتی داعش زانیاری لەسەر ژنان و كچانی داعش كۆبكاتەوە.\nلێرەوە ماڵی عەبدوڵا لە دهۆك وەك نوسینگەیەكی رزگاركردنی ژنان و كچانی ئێزیدی لێهاتبوو و بەردەوام قەرەباڵغ بوو، هەرچەندە كارەكەی عەبدوڵا بێ مەترسی نەبوو.\n"داعش ده‌یانجار بەنامە و تەلەفون هه‌ڕه‌شه‌ی کۆشتنیان لێدەكردم، ناو و وێنەی منیان لە هەموو شوێنێكی ناوچەكانی خۆیان لە سوریا بڵاوكردبۆوە و زانیارییان هەبوو".\nئەو وتی "به منیان ده‌وت ده‌بێت دەستبەرداری رزگارکردنی رفێنراوانی ئێزیدی بیت، ئه‌گەرنا ده‌ستگیرت ده‌که‌ین و ده‌تکوژین... ئه‌و قسانه بەلامەوە هیچ گرنگ نه‌بون، خه‌می سه‌ره‌کی من ته‌نیا رزگارکردنی رفێنراوان بوو".\nبه منیان ده‌وت ده‌بێت دەستبەرداری رزگارکردنی رفێنراوانی ئێزیدی بیت، ئه‌گەرنا ده‌ستگیرت ده‌که‌ین و ده‌تکوژین\nجگە لە گولـلەبارانكردنی چوار برای و رفاندنی شەش خوشكی و مامەڵەكردن لەگەڵیاندا وەك سەبایە، زیاتر لە 50 كەسی تر لە خزم و كەسوكاری كەوتبونە دەست داعش.\n"بە هەوڵی خۆم، توانیم هەر شەش خوشكەكەم رزگاربكەم، ئێستا پێكەوە دەژین... هیچ جیاوازیم نەكرد لەنێوان خوشكەكانی خۆم و رفێنراوانی تردا".\nئەو وتی "ئه‌و کاره‌ی من دەیکه‌م بۆ پاره نییه و یه‌ک دیناریش قازانجم نه‌کردوه، بۆ من رزگارکردنی رفێنراوێکی ئێزیدی هه‌موو سه‌روه‌ت و ماڵی دونیا دەهێنێت، 10 لەو رفێنراوانەم لەسەر خەرجی خۆم رزگاركردووە".\nبەگشتی عەبدوڵا تائێستا 399 رفێنراوی رزگاركردووە، پەیوەندی لەگەڵ زۆرینەیان هەر ماوە و ئەوانیش وەك باوك سەیری دەكەن.\n"تەنانەت ماوەیەك پێش ئێستا یەكێك لە كچە رزگاركراوەكان لە ئەڵمانیاوە بۆچونی وەرگرتم لەسەر ئەوەی پێم باشە هاوسەرگیری بكات"، عەبدوڵا وتی خۆشحاڵی ئەو کچە هەموو سامانی جیهان دەهێنێت.


ساڵیادی دامه‌زراندنی كۆماری كوردستان\nهێرۆ مەولودی January 21 2021 23:34\nپێشەوا قازی محەمەد، سەرۆكی كۆماری كوردستان لە ساڵی 1946\nلە رۆژێكی وەك ئەمڕۆدا، كۆماری كوردستان لە مەھاباد دامەزرێندرا و پێشەوا قازی محەمەد، وەك سەرۆك كۆمار سوێندی یاسایی خوارد. 75 ساڵ بە سەر ئەو رۆژەدا تێدەپەڕێت و لایەنەكانی دیموكرات لەو بڕوایەدان؛ ئەگەرچی ئەم كۆمارە كەم تەمەن بوو، بەڵام ویست و داخوازی گەلی كورد بوو بۆ دامەزراندنی دەوڵەتی كوردستان و بووە ھۆكارێك بۆ درووستبوونی چەند ھێمایەكی گرنگی كورد، كە تا ئێستاش لە ھەر4 پارچەی كوردستان كۆكن لە سەر ئەو ھێمایانە.\nكۆمارێكی كورتی پر دەستكەوت، 75 ساڵ لەمەوپێش كۆماری كوردستان لە مەھاباد لە گۆڕەپانی چوارچرای مەھاباد راگەیاندرا، كۆمارێك بە پێشەنگی پێشەوا قازی محەمەد، كە ھەر وەكوو لە راگەیاندراوی یەكەمیدا ھاتووە، ئامانجییەتی كۆمارێكی دیموكراتی كوردستان دابمەزرێنێت.\nحەسەن شەرەفی، جێگری لێپرسراوی گشتی حزبی دیموكراتی كوردستانی ئێران گوتی: ئامانجەكە ھێندە گەورە بوو، كە بەر لەھەموو شتێك پێویستی بە ھێمای نیشتمانی وەكو ئاڵا و پێشمەرگە ھەبوو، كە ئەم یادگارییانە ئێستاش بۆ كورد ماون.\nكۆماری كوردستان ئەگەرچی لە مەھاباد راگەیاندرا، بەڵام لە لایەن كوردستانیانی ھەر چوار پارچەی كوردستان دەپارێزرا. مەلا مستەفا بارزانی لەگەڵ ھێزی بارزان كۆڵەكەی سەرەكی پارێزەری ئەو كۆمارەبوون. پارێزەرێك، كە قازی محەمەد ھێندەی باوەڕ پێی ھەبوو، كە پێش لەسێدارەدانی ئاڵای كوردستان دەداتە ئەو دەستە ئەمینە.\nعومەر باڵەكی، ئەندامی دەفتەری سیاسی حزبی دیموكراتی كوردستان "حدك" گوتی: بەم شێوەیە ئاڵا و ویستی سەربەخۆیی بوونە دوانەیەكی ھەمیشەیی.\nئەگەرچی كۆماری كوردستان تەمەنی تەنیا11 مانگ بوو، بەڵام سەرەتایەكی ڕوون و راشكاو بوو بۆ سەربەخۆخوازەكانی كوردستان، ھەربۆیە ئەگەرچی دوای ئەوەی یەكێتی سۆڤییەت لەگەڵ حكومەتی ئەو كاتی ئێران رێكەوت و لەنێو بێدەنگی زلھێزەكانی دیكە كۆتایی پێھات و پێشەواكەی لەسێدارە درا، بەڵام دوای75 ساڵ خەونەكە ھەر ماوە و ئیرادەی سەربەخۆییش لە دەستێكی پێداگر و بەھێز دایە.\nMarch 3 2021 22:53\nواشنتن بەڵێن دەدات لەمەودوا رژێمەكان بە بەكارھێنانی ھێز نەڕوخێنن\nMarch 3 2021 21:51\nپاپا به‌ر له سه‌ردانه‌كه‌ی په‌یامێكی ئاراسته‌ی گه‌لانی عێراق كرد\nMarch 3 2021 21:32\nنێچيرڤان بارزانى سه‌ركۆنه‌ى هێرشى سه‌ر بنكه‌ى عه‌ينولئه‌سه‌د ده‌كات\nپارتی دادوگه‌شه‌پێدان: هه‌ده‌په له رێی پەرلەمان و دادگاوه دادەخەین


نوسخەیەک کە بۆ چاپ دەشێ - باخەکانی کوردستان ساڵانه زیاتر له ۳۰۰ هه‌زار تۆن به‌رهه‌میان هه‌یه - Mehr News Agency\nNews Code 19523\nسه‌رۆکی جه‌هادی کشت و کاڵی کوردستان:\nباخەکانی کوردستان ساڵانه زیاتر له ۳۰۰ هه‌زار تۆن به‌رهه‌میان هه‌یه\nسه‌رۆکی جه‌هادی کشت و کاڵی کوردستان ئاماژه‌ی دا که ته‌نیا ۳ له سه‌دی خاکی کوردستان کراوه به باخ و سه‌ره‌ڕای ئه‌مه‌ش ساڵانه زیاتر له ۳۰۰ هه‌زار تۆن باغه‌کانی کوردستان به‌رهه‌میان هه‌یه.\nخالید جه‌عفه‌ری له گفتوگۆ له‌گه‌ڵ ئاژانسی مێهر باخداری به پیشه‌یه‌کی گرنگ له کوردستان ناوبرد و وتی: له ئێستادا ۳۶ هه‌زار و ۴۳۸ هه‌زار دۆنم له خاکی کشت و کاڵی کوردستان کراوه به باغ که ته‌نیا ده‌کاته ۳ له سه‌دی خاکی شاره کوریییه‌کان.\nئه‌و زیادی کرد: له‌م ڕێژه‌یه ۲۷ هه‌زار و ۱۴ دۆنمی ئاوییه و ئه‌وه‌ی دیکه‌شی دێمه که ساڵانه سه‌رجه‌م زیاتر له ۳۰۰ هه‌زار تۆن میوه‌ی جۆراجۆر به‌رهه‌م دێت. زۆربه‌یان بریتین که شێلک که ۴۱ هه‌زار و ۱۳۵ تۆنه، گوێز به تۆناژی ۱۶ هه‌زار و ۹۴۲ و ترێ به تۆناژی ۱۰۱ هه‌زار و ۴۹۷ تۆنه‌وه.\nسه‌رۆکی جه‌هادی کشت و کاڵی کوردستان هه‌روه‌ها وتی: ئه‌و میوانه‌ی که ناوکیان هه‌یه ۱۵۰ هه‌زار و ۳۴۴ تۆن به‌رهه‌میان بووه. له ڕووی به‌رهه‌م هێنانی شێلک پله‌ی یه‌که‌مین له ئێران و له ڕووی گوێزه‌وه پله‌ی هه‌شته‌می ئێرانین و ئه‌مه‌ش نیشان ده‌دات که توانی به‌رهه‌مهێنانی زیاترمان له گوێز و ترێ و میوه‌کانی دیکه‌دا هه‌یه.\nجه‌عفه‌ری ئاماژه‌ی دا: سه‌رجام ۶۷ گوڵخانه له پارێزگای کوردستان ژه‌یه که ۱۸۷ هه‌زار زه‌ویان هه‌یه و ساڵانه ۴ هه‌زار و ۷۰۰ تۆن سه‌وزی و ۷ ملیۆن و ۱۰۰ لقه گوڵ و گیا به‌رهه‌م دێنن. هه‌روه‌ها ۹ کارگه‌ی به‌رهه‌م هێنانی قارچک هه‌یه که ساڵانه ۳ هه‌زار و ۵۷۷ تۆن به‌رهه‌میان هه‌یه.\nئه‌و له کۆتایدا وتی: توانی ئه‌وه هه‌یه که تاکوو ۱۰۰ هه‌زار دۆنمی دیکه له زه‌وییه کشت و کاڵییه‌کان که زیاتر ته‌پۆڵکه‌ن به باغ بکرێن و به‌م کاره ده‌توانین به‌رهه‌می باغه‌کان بۆ دوو ملیۆن تۆن له مانگدا به‌رز بکه‌ینه‌وه.


دانا هەڵەبجەیی - 8-02-2018 - 2708 جار خوێندراوەتەوە\nگەورەترین هەڵەی ستراتیژی هاوپەیمانیی نیشتمان ئەوەیە، هاوپەیمانی لەگەڵ یەکیتی و پارتی پێکبهێنن.\nعەرەبەکان بە سونە و شیعەوە، هاوپەیمانی لەگەڵ یەکێکی هاومەزهەبی خۆیان پێک ئەهێنن، لەسەر بنەمای هاوبەشی ئامانج و کارنامەی سیاسییاندا، نەک هەر لەبەر ئەوەی عەرب یا خود هاو مەزهەب بن.\nئەزمونێکی چەند ساڵەی کاری هاوبەش، لە پەرلەمانی عێراق لەگەڵ یەکیتی و پارتی، ئەوەی سەلماندووە کە:\nیەکەم: هەمیشە پارتی هاوبەشی سیاسیەتی هاوبەش نەبووە ، مل ئەستوری خۆی سەپاندووە و خۆی بە گەورە زانییوە نەک برا.\nدووەم: لیستەکانی دەرەوەی پارتی، تاکانە کاریگەری و کاری خۆیان بە باشی کردووە.\nسێیەم: ئەگەر کورد بە دوو هاوپەیمانی بەشدار بێت، ئەمە ئاستەم و پێشگیر نابێت کە لە دۆسییە نەتەوەییەکاندا هاودەنگ نەبن.\nچوارەم: وە لە هەمووی گرنگتر، تا ئێستاس جگە لە حیزبی شیوعی، هیچ قەوارەیەک لەگەڵ پارتی و یەکێتی لە کۆمسێۆنی هەڵبژاردنەکان، ناوی تۆمار نەکردووە، بە یەکگرتوشەوە کە تا ئێساش لە حکومەتەکەی هەرێم لەگەڵیدایە.\nپێنجەم: پارتی و یەکێتی، لە دوای 16ی ئۆکتۆبەرەوە، چ لە کەرکوک و چ لە ناوچە کوردستانییەکانی تر، ئەو پارتیەی موسڵ و یەکێتییەی کەرکوک نین و نەمان، کە زۆرینەیان هەبوو.\nتا دوێنش بوو، پارتی بە فەرمی ڕایانگەیاندبوو کە بەشداری لە کەرکوک ناکەن، چونکە باش خۆیان و قەبارەی خۆیاناین بۆ دەرکەوتووە، کە ئێستا پارتییەکانی کەرکوک، میوانن لە هەولێر.\nوە کۆمسێۆن لە موسڵ هەڵبژاردن ناکات، تا دۆخی موسڵ ئارام و ئاوەدان ئەبێتەوە.\nئەویش ئەزانرێت، کە ئاوارەکانی موسڵ ، لە ژێر قەلەمڕەوی پارتیدان، و بواری ساختەکاری زۆر ئەبێت بە قازانجی پارتی، هەر بۆیە دوایانخست، بۆ 3 ساڵی دیکە. کەواتە پارتی نە لە موسڵ و نە لە کەرکوک بەشدار نابێت، ئیتر خۆ قورساییەکی ئەوتۆشی نییە لە دیالە و سەلاحەدین، ئیتر هاوپەیمانی لەگەلیدا مانای چییە ؟.\nپاشان، دوای ئەو هەموو یەکتر بەخائین لەقەڵمدانە و ئەو هەموو ئابڕووچونە سیاسی و سەربازی و ئاسایشەییەی، ئەم دووانە، لە دوای 16/10/2017، بە چی ڕوویەکەوە ڕیکلام لەو ناوچانە بکەن و چ دروشم و ڕیکلامێکی هەڵبژاردن بەرز ئەکەنەوە؟.\nکە ئێستاش خەڵکی ئاوارەی کەرکوک و دوز نەگەڕاونەتەوە!.\nبۆ نمونە یەکیتی و پارتی چ پەیمانێک هەیە و ماوە بیدەن بە ناوچەکانی 140، کە جێبەجێی کەن؟؟؟.\nکەواتە، خۆیان لە ناوچەکە نەماون و دەسەڵاتیان نەماوە، نە وەک سومعەی سیاسی و نە وەک فاکتیش. هەر بۆێە ئەگەڕێن بە شوێن، سەرپۆشێکدا ڕووی خۆیانی پی داپۆشن.\nیەکەم: لەبەر ئەوەی دڵنیان کە دەنگ ناهێنن.\nدووەم: بۆ داپۆشینی خۆیان، لەناو هاوپەیمانیی نیشتماندا.\nسێیەم: توشکردن و تێوەگلانی هاوپەیمانیی نیشتمان، لەو کارەسات و دۆڕانەی کە توشی گەلەکەمانیان کرد.\nچوارەم: بۆ ئەوەی هیچ دەرفەتێک نەهێڵین بۆ دەنگدەر، کە سپی و ڕەش دیاری بکات، وە بە ناچاری دەنگ بەو هاوپەیمانییە بدەن، کە ئەمان باڵادەست و ملئەستورن تێیدا.\nئەوە زۆر کاردانەوەی نێگەتیفی ئەبێت بۆ ئەوانەی کە بێ ئومێدبوون لەم دوو حیزبە، کە ئەگەری زۆری هەیە کە هەر بەشداری نەکەن لە هەڵبژاردندا، کە ئەمەش لە کۆتایدا زیانەکە هەر بە کورد ئەگات.\nتاکە ئومێد بۆ کورد و تەنانەت عەرەب و تورکمان و کریستیانەکان، کە ئەمان لە ماوەی دەسەڵاتیاندا بێ ئومیدی کردوون، ، هاوپەیمانیی نیشتمانە، وەک ئەڵتەرناتیفێک و شانسێکی نوێ، کە ئەتوانن وەک ڕزگاروانێک و تۆڵەیەک، پشتی پی ببەستن و شەرمەزارییانی پێ بسڕنەوە.\nهیچ پاساوێک بۆ هاوپەیمانی نییە لەگەڵ ئەم جووتە، جگە لە گەمەیەکی فێڵاویانە نەبیت، ئەوەی باسی هاودەنگی کورد ئەکات لە بەغدا، ئەا زۆر بە ئاسایی ئەتوانن بە دوو هاوپەیمانیشەوە، لە بەغدا هاودەنگ بن.\nئەگەر هاوپەیمانیی نیشتمان، ئەیەوێت وەک فریادڕەسێک و ئەمبولانسێک فریای ئەو جووتە بکەوێت، ئەوا نیوەی دەنگەکانی خۆشیان، لە کیس ئەچیت.\nباشترین زەمان و زەمینە هەڵکەوتووە بۆ گۆڕینی سیستەمی دەسەڵات، ئەم هەڵوێستە ئەبیتە ڕەنگدانەوەی بۆ هەڵبژاردنەکانی کوردستان، ئەگەر لە 140 لەگەڵ ئەواندا بن، ئیتر خەڵکی کوردستانیش ئاوبێنە و دەست بشۆیەکتان لێ ئەکات.\nوە چاوەڕیی یەکگرتوو بن کە لە دوا خولەکی یارییەکە، ئەگەر لە کاتی بەسەرچووشدا بێت، فریای پارتی ئەکەوێت، لەبەر ئەوە چاوەڕیی ئەویش تراویلکەیە*.


دابەزینی بەهای تمەن ریکۆردێکی نوێی تۆمارکرد\n- 7/30/2018 6:51:00 PM 167811 جار خوێندراوەتەوە\nبەهای تمەنی ئێرانی ریکۆردێکی نوێی تۆمارکرد، نرخی ١٠٠ دۆلاری ئەمەریکی بەرامبەرە بە یەک ملیۆن و ١١٣ هەزار تومەنی ئێرانییە.\nدابەزینی تمەن بۆ ئەم ریکۆردە نوێیە لە کاتێکدایە، دوێنی سەد دۆلاری ئەمەریکی بە یەک ملیۆن تومەنی ئێرانی ئاڵوگۆڕی پێوەکرا.\nلە دوای بڕیاری دۆناڵد ترەمپ، سەرۆکی ویلایەتە یەکگرتووەکانی ئەمەریکا بۆ نوێکردنەوەی سزا سەپێنراوەکانی سەر ئێران، لە رێکەوتی ٨ ی مانگی ئایاری ئەمساڵدا، سەرکردە باڵاکانی ئێران و ئەمەریکا بە بەردەوامی لێدوانی دژ بەیەک و هەڕەشە ئامێز ئاراستەی یەکدی دەکەن، لە لێکەوتەی ئەو بڕیارەی ترەمپیشدا، ئێران رووبەڕووی هەڵئاوسانی ئابوری و داكشانی بەهای دراوەکەی بووەتەوە.\nکشانەوەی ترەمپ و لێکەوتەکانی\nدۆنالد ترەمپ، هەر لە سەرەتای دەستبەکار بوونیەوە، وەک سەرۆکی ئەمەریکا، دژایەتی ئەو رێککەوتنە دەکات، کە وڵاتانی ئیتاڵیا، چین، فەرەنسا، روسیا، بەریتانیا، ئەڵمانیا، یەکێتی ئەوروپا و ئەمەریکا، بە سەرۆکایەتی باراک ئۆباما لەسەری رێککەوتن، بەوەی ئێران بەرهەمهێنانی چەکی ناوەکی کەم بکاتەوە، لە بەرامبەردا سزا و ئابڵوقەی ئابووریی سەپێنراوی سەر ئێران کەم بکرێتەوە، رێکەوتی ٨ ی مانگی رابردوو( ئایار) دۆناڵد ترەمپ کشانەوەی ولاتەکەی لەو رێککەوتنە راگەیاند.\nبەگوێرەی سەنتەری توێژینەوەی پەرلەمانی ئێران، تەنها لە ماوەی دوانزە مانگی رابردوودا ٣٩ ملیار دۆلار لە سەرمایەی گشتی ئێران براوەتە دەرەوە و لە وڵاتانی دیکەدا بازرگانی و مامەڵەی پێوەکراوە.\nدیارنەمانی ئەو بڕە پارە زۆرە لە بانکەکانی ناوخۆی ئێراندا، قەیرانی دارایی لەو وڵاتە زیاتر قوڵکردووەتەوە کە دەکاتە سەدا ٨٣ی کۆی گشتی داهاتی ساڵ لە داهاتی سەرچاوەکانی ئێران جگە لە هەناردە نەوتییەکان.\nئێران چی دەکات؟\nهەرچەندە بەرپرسانی ئێران بەبەردەوامی ئەمەریکا تۆمەتبار دەکەن و بە جەنگێکی ئابوری دروستکراوی لەقەڵەمدەدەن، بەڵام تا ئێستا لەسەر ئاستی کرداریی هیچ هەنگاوێکیان بۆ رێگریی لە هەڵئاوسانی ئابوریی وڵاتەکەیان بەدیی ناکرێت.\nئەمیر حاتەمی، وەزیری بەرگری ئێران ئەو بارودۆخە بە دەرفەت ناودەبات و دەڵێت" دوژمنان هەوڵدەدەن بە فشارخستنەسەر ئێران، وای لێبکەن سەریان بۆ دانەوێنێت، بەڵام ئێمە باش دەزانین چی شتێک بە مێشکی ئەواندا دێت".\nمانگی نیسانی ئەمساڵ، حکومەتی تاران دامەزراندنی بازارێکی دراوی ئەلکترۆنی "ئەزموونی" دەستپێکرد و چەند رۆژێک لەمەوبەر رایگەیاند بۆ رووبەڕووبونەوەی سزاکانی ئەمەریکا دەیخاتە بواری جێبەجێکردن.\nبەگوێرەی میدیا فەرمییەکانی ئێران، بانقی ناوەندیی ئێران بە پشتبەستن پسپۆر و شارەزا ناوخۆییەکانی، دراوی ئەلکترۆنی پێشدەخات و دەیخاتە بازاری دراوەوە.\nعەلی رەزا دالیری بەرپرسی بەڕێوەبەرایەتی تەکنەلۆژیای نوسینگەی سەرۆکایەتی ئێران لەو بارەیەوە وتویەتی" هەوڵی رەخساندنی هەلومەرجی پێویست دەدەین لە وڵاتدا بۆ خستنەگەڕی دراوی ئەلکترۆنی خۆماڵی".\n"ئەم دراوە، ناردن و وەرگرتنی پارە لە ئێرانەوە بۆ هەر جێگایەکی دیکە و بە پێچەوانەشەوە ئاسان دەکات، و کاریگەریی سزا ئابووریەکانی ئەمەریکاش لەسەر ئێران کەمدەکاتەوە" عەلی رەزا وای وت.


بەڤیدیۆ؛ سەگی دووپێ-ت بینیوە؟ - پەرەگراف\nبەڤیدیۆ؛ سەگی دووپێ-ت بینیوە؟\nلەبەرانبەر ماندووبوون‌و هەوڵداندا هیچ شتێك مەحاڵ نییە، دونكان، سەگێكی خاوەن پێداویستی تایبەتە كە هەر لە سەرەتای لەدایكبوونییەوە بەشێوەیەكی تەندروست دوو قاچی دواوەی بە تەواوی گەشەیان نەكردووە، دواتر لەلایەن پزیشكەكانەوە بە نەشتەرگەری بڕدرانەوە.\nنەبوونی دوو پێی دواوە، نەبووە ڕێگر لە ڕۆیشتنی دونكان، وەك لە گرتە ڤیدیۆكەدا دەردەكەوێت، تەنانەت توانایەكی زۆری لە ڕاكردن‌و بازدانیشدا هەیە. ئەوەی هاوڕێكانی ئەنجامی دەدەن ئەمیش توانای ئەنجامدانیی هەیە، بەڵام وەك خاوەنەكەی باسیدەكات، ڕێگای فێربوون‌و ڕاهێنانەكانی دونكان هەمیشە قورسترین بوو.\nلە گرتە ڤیدیۆكەدا ئەوە ڕوونكراوەتەوە، كە لە سەرەتای تەمەن‌و پاش بڕینەوەی قاچەكانی دواوەی، دونكان كورسی تایبەتی بەكاردەهێنا، بەڵام دواتر بە تێپەڕینی كات لە بەكارهێنانی بێزاربوو، توانای ڕاوەستان‌و جوڵەی لەسەر دوو پەلەكانی پێشەوە گەشەیكرد.\n"لە هەندێك شوێنی ئەم گرتە ڤیدیۆیەدا، جوڵەكان خاوكراونەتەوە، بەڵام لە هیچ شوێنێكدا خێرا نەكراون. ئەمە بیرۆكەیەكتان دەداتێ لەسەر ئەوەی كە دونكان لە ڕاستیدا چەندێك خێرایە" خاوەنەكەی وادەڵێت.


هه‌په‌گه له باشور و باکورى کوردستان چالاکیى ئه‌نجامدا – کوردی – RojNews.News\n29/02/2020 - 2:05:40 pm\nدووشەممە, 11 يون 2018 – 15:59 ڕۆژنیوز ـ ناوه‌ندى هه‌واڵه‌کان\nئه‌مڕۆ هه‌په‌گه لێدوانێکى له‌سه‌ر چالاکى گه‌ریلاکان له باکور و باشورى کوردستان بڵاوکرده‌وه.\nبه‌پێى لێدوانه‌که‌ى هه‌په‌گه، دوێنێ له گه‌لى عه‌لى درێژ له هه‌رێمى برادۆست له باشورى کوردستان، گه‌ریلاکان له دژى یه‌کینه‌یه‌کى نهێنى سوپاى تورک چالاکیان ئه‌نجامداوه، به‌ڵام ژماره‌ى کوژراو و برینداره‌کان نه‌زانراون.\nله لێدوانه‌که‌دا ئه‌وه‌ش هاتووه: ڕۆژى ٨ى ئه‌م مانگه‌ش گه‌ریلاکان له سنورى چه‌ولیک له باکورى کوردستان چالاکیان ئه‌نجامدا و له‌و چالاکیه‌دا چوار سه‌ربازى سوپاى تورک کوژران و دوانى دیکه‌ش بریندار بوون.\nهه‌په‌گه باسى له‌وه‌ش کرده‌وه: هه‌روه‌ها ڕۆژى ٩ى ئه‌م مانگه‌ش هه‌ر له چه‌ولیک هه‌په‌گه دژى سوپاى تورک چالاکى ئه‌نجامدا له‌و چالاکیه‌شدا سه‌ربازێکى سوپاى تورک کوژرا.\nله لێدوانه‌که‌ى هه‌په‌گه‌دا باس له‌وه‌ش کراوه: دوێنێ فڕۆکه جه‌نگییه‌کانى سوپاى تورک به سه‌ختى بنارى قه‌ندیل و هه‌رێمه‌کانى پاراستنى مه‌دیایان بۆردوومان کرد، سوپاى تورک ده‌یه‌وێت گونده‌کان له هاوڵاتیان چۆڵ بکات.\nهێزه داگیرکه‌ره‌کان له عه‌فرین ٩ هاوڵاتیان ڕفاند


له‌بابه‌ت فه‌رهه‌نگی سیاسی: نامه‌یه‌ک بۆ کاک هێمن سه‌یدی\nسڵاو کاک هێمنی به‌ڕێز! من به عه‌لاقه‌وه نووسراوه‌کانی ئێوه ده‌خوێنمه‌وه. پێم وایه ڕه‌وتێکی تازه بۆ لێکۆڵینه‌وه‌ی کێشه‌ی کورد له کوردستانی ئێران سه‌ری هه‌ڵداوه که زۆر جێگای دڵخۆشییه. ڕه‌وتێکی ڕه‌خنه‌گرانه که به ڕابوردوودا ده‌چێته‌وه و له هه‌ڵه و گرفته‌کان ده‌کۆڵێته‌وه. ڕه‌وتێک که نه‌ک له ڕوانگه‌ی حیزبێکه‌وه، به‌ڵکوو له ڕوانگه‌ی به‌رژه‌وه‌ندی سه‌رجه‌می بزووتنه‌وه‌ی ئازادیخوازانه‌وه ده‌ڕوانێته کێشه‌کان. کاره‌که‌ی ئێوه له‌و چوارچێوه‌یه‌دایه و زۆر به نرخه. نموونه‌یه‌کی دیکه‌ی ئه‌و کاره، زنجیره وتاره به نرخه‌که‌ی کاک حاته‌می مینبه‌ری بوو. من پێموایه، ئه‌م باسه وه‌ک ئێوه‌ش نووسیوتانه، نابێ ڕێگا بدرێ پشتگوێ بخرێ و فه‌رامۆش بکرێ.\nڕاسته، شه‌ڕ ته‌واو بووه، به‌ڵام کارنامه‌ی بیست ساڵی دوای شه‌ڕه‌که، نیشانی داوه، ته‌واوبوونی شه‌ڕه‌که، ته‌نیا له ئاستی ته‌قه‌وه‌ستاندایه، ئه‌گینا هه‌مان فه‌رهه‌نگی سیاسی که شه‌ڕی لێکه‌وته‌وه، ئێستاش درێژه‌ی هه‌یه. فه‌رهه‌نگێک که جیاوازیی بیروڕای سیاسی به‌ڕه‌سمی ناناسێ، حیزبه‌کان و بیروڕا جیاوازه‌کان له‌گه‌ڵ یه‌کتر ته‌عامول ناکه‌ن، جیاوازییه‌کان به ئاشکرا باس ناکرێن و خاڵه‌هاوبه‌شه‌کان دیاری ناکرێن.\nئێمه ده‌زانین حیزبایه‌تی، دیارده‌یه‌که له ڕۆژئاواوه هاتووه. له‌وێ حیزبه‌کان، جیاوازییه‌کانی خۆیان له قالبی به‌رنامه‌ی سیاسیی جیاواز و پرۆژه‌ی جیاوازدا که ده‌یخه‌نه به‌رده‌ستی کۆمه‌ڵگاکه‌یان، ڕاده‌گه‌یه‌نن. له جیاتی ئاره‌زووه‌کان و وه‌سف و پێداهه‌ڵگوتنی خه‌ونه‌کانیان، به‌رنامه‌ی سیاسی و هه‌نگاوی دیاریکراو بۆ قۆناغی زه‌مانیی دیاریکراو ڕاده‌گه‌یه‌نن. به‌مجۆره، له هه‌مانکاتدا که جیاوازییه‌کانیان به ئاشکرا به‌رچاو ده‌که‌وێ، له‌سه‌ر خاڵی هاوبه‌شیش هاوکاری و هاوئاهه‌نگی ده‌که‌ن. به گشتیش شتێکیان هه‌یه که ناوی ”به‌رژه‌وه‌ندی کۆمه‌ڵگاکه“ یان ”به‌رژه‌وه‌ندی نیشتمانی“یه. ئه‌وه هێڵی سووریان بۆ دیاری ده‌کا. له کوردستانی ڕۆژهه‌ڵات، به‌داخه‌وه، حیزبه‌کان له جیاتی ئه‌وه‌ی به‌رنامه‌ی سیاسیی دیاریکراو بده‌ن، خه‌ونه‌کانیان ده‌گێڕنه‌وه. له جیاتی ئه‌وه‌ی جیاوازییه سیاسییه‌کانیان بخه‌نه به‌رده‌م کۆمه‌ڵگای خۆیان، ئاره‌زووه‌کانیان به‌شه‌ڕ ده‌ده‌ن. له جیاتی ئه‌وه‌ی به ئاشکرا ڕه‌خنه له یه‌کتر بگرن، بێده‌نگه ده‌که‌ن و ده‌نگ له یه‌کتر داده‌گۆڕن. له کاتی ئاساییدا، ئاماده نین شان له شانی یه‌کتر بده‌ن، به‌ڵام که قسه‌یان تێکگیرا ئاماده‌ن شه‌ڕ بکه‌ن. که شه‌ڕه‌که‌ش ته‌واو بوو، ئاماده نین لێی بدوێن. ئه‌وه هه‌ر له نێوان کۆمه‌ڵه و حیزبی دیمۆکراتدا وا نییه، له نێوان به‌شه‌کانی کۆمه‌ڵه و به‌شه‌کانی حیزبی دێمۆکراتیشدا وایه. به‌شه جیاوازه‌کانی کۆمه‌ڵه‌ش له گه‌ڵ یه‌کتر وان. به‌شه جیاوازه‌کانی حیزبی دیمۆکراتیش له‌گه‌ڵ یه‌کتر وان. ئه‌وه فه‌رهه‌نگێکی سیاسییه. ئه‌و فه‌رهه‌نگه له ئه‌فغانستان و سۆمالیش هه‌یه. ئه‌وه فه‌رهه‌نگی کۆمه‌ڵگه دواکه‌وتووه‌کان و حیزبه دواکه‌وتووه‌کانه. حیزبه‌کان نه هاوکاری ده‌که‌ن، نه پرۆژه‌ی هاوکارییان هه‌یه، نه ده‌ڵێن مه‌رجیان بۆ هاوکاری چییه، نه ته‌نانه‌ت ڕه‌خنه له یه‌کتر ده‌گرن و جیاوازییه‌کانیان باس ده‌که‌ن. به کورتی نایانهه‌وێ به چاک وخراپ شانیان له شانی یه‌کتر بکه‌وێ.\nمن پێموایه پێویسته ڕۆشنبیرانی کۆمه‌ڵگاکه، چ ئه‌وانه‌ی حیزبین و چ ئه‌وانه‌ی حیزبیش نین بۆ به‌دیهێنانی فه‌رهه‌نگێکی سیاسیی پێشکه‌وتووانه‌تر هه‌وڵ بده‌ن و ده‌وربگێڕن. مه‌رج نییه له کوردستان هه‌تا سه‌ر هه‌ر ئه‌و فه‌رهه‌نگه مه‌یداندار بێ. هه‌موو کۆمه‌ڵگایه‌ک چه‌پ و ڕاست و کۆمۆنیست و ناسیۆنالیست و ڕادیکاڵ و موحافه‌زه‌کاری تێدایه. فێمینیست و لایه‌نگری ژینگه و سه‌ندیکای کرێکاری و یه‌کییه‌تی خاوه‌نکاران و لایه‌نگری کلیسا و مزگه‌وت له کۆمه‌ڵگاکانی دیکه‌ش هه‌ن. له هه‌ندێک کۆمه‌ڵگادا، لایه‌نگرانی ئه‌وانه گفتوگۆ ده‌که‌ن و به‌رنامه و پلاتفۆرمی جیاواز دێننه مه‌یدان. له کۆبوونه‌وه‌کانیشیاندا ئاڵا و هێما و سیمبولی جیاواز هه‌ڵده‌گرن، به‌ڵام جیاوازییه‌کانیان به خوێن ناشۆنه‌وه. ئه‌گه‌ر کار بگاته ئه‌وه‌ش، وه‌ک له مێژوودا هه‌ندێک جار بووه، ناگاته ئه‌وه که یه‌کیان له سنووری به‌رژه‌وه‌ندی کۆمه‌ڵگاکه‌ی بچێته‌ده‌ر و بۆ نموونه ده‌ستی ده‌ره‌کیی تێ بێنێ و پاڵ به ده‌وڵه‌ت و هێزی دیکه‌وه بدا له دژی هاووڵاتییه‌کانی خۆی. له هه‌ندیک کۆمه‌ڵگاش، وه‌ک ئه‌فغانستان، ده‌بینی دوو حیزب (ئه‌غڵه‌ب دوو حیزبی سه‌ر به دوو تایفه)، یان دوو تایفه یان دوو هێز له سه‌ر بزنێک شه‌ڕی خوێناوی ده‌که‌ن، ناوی گه‌وره و پیرۆزیش له شه‌ڕه‌که ده‌نێن و، بۆ ده‌سره‌یه‌ک قه‌یسه‌رییه‌ک ئاور تێبه‌رده‌ده‌ن. ئاخر له کۆمه‌ڵگایه‌کی وه‌ک ئه‌فغانستان فه‌رهه‌نگی تایفه‌گه‌ری هاتووه‌ته نێو حیزبایه‌تیش، یانی ئه‌و دوو فه‌رهه‌نگه تێکه‌ڵ بوون و ژیانێکی هاوبه‌ش درێژه پێده‌ده‌ن. وه‌ک چۆن له ئێران نزیکه‌ی هه‌زار ساڵه هه‌ندێک نه‌ریتی ئیسلام و ئاگرپه‌رستی تێکه‌ڵ بوون و له پاڵ یه‌کتر درێژه به ژیانی خۆیان ده‌ده‌ن.\nله کوردستان ده‌بێ هه‌وڵ بده‌ین فه‌رهه‌نگی یه‌که‌م جێگر بێ، یانی حیزبایه‌تیی مۆدێرن به فه‌رهه‌نگێکی سیاسیی پێشکه‌وتوو.\nبگه‌ڕێوه|3865 جار خوێندراوه‌ته‌وه|0 بۆچوون| بینێره| چاپ


سیستمی ئای‌تیی پۆلیسی سەراسەری ڕەخنەی زۆری هاتۆتەوە سەر - Radio Sweden Kurdish - رادیۆی سوید Radyoya Swêdê | Sveriges Radio\nسیستمی ئای‌تیی پۆلیسی سەراسەری ڕەخنەی زۆری هاتۆتەوە سەر\nبڵاو کرایه‌وه onsdag 5 februari 2014 kl 10.54\nئەو سیستێمە نوێیە کۆمپیوتێرییەی پۆلیسی سوید کە بۆ دۆکۆمێنتکردنی لێکۆڵینەوەکان بەکاری دێنێ لەلایەن سەندیکای پۆلیسەوە ڕەخنەی توندی لێگیراوە و داوای هەڵوەشاندنەوەی دەکەن. ئاراستەی ڕەخنەکان ئەوەیە کە بە بەردەوامی هەڵەی وا لەو سیستێمەدا هەیە کە کارکردن پێی، زۆر خاو و خلیچک کردووە. بۆ وێنە کردنەوەی فایلێکی ئوتومبێلئاژووتن بە سەرخۆشی، کە پێشتر بە نیو سەعات جێبەجێ دەبوو ئێستا سێ چوار سەعات دەخایێنێ.\nبەرپرسی سەندیکای پۆلیس لێنا نیتز بە ڕۆژنامەی داگێنزنیهێتری گوتووە کە ئەم سیستێمە کار ناکا و چاوەڕێی ئەوەیە کە سەرۆکپۆلیسی سەراسەری هەست بە بەرپرسێتیی خۆی بکا و ئەم سیستێمە هەڵوەشێنێتەوە. ئەم سیستێمە تا ئێستا ٨٥ میلیۆن کرۆنی خەرج هەڵگرتوووە و ئێستا سەرۆکی پۆلیسی سەراسەریی سوید، ئەگەری هەڵوەشاندنەوەی ئەم سیستێمە هەڵدەسەنگێنێ.\nهەرچەند لە سەرەتاوە بیر لەوە دەکراوە کە ئەم سیستێمە نوێیە زانیارییەی پۆلیسی سوید، ببێتە هۆی کاراتربوونی ئەم دەزگایە و دەرفەتێکی زیاتر بخوڵقێنێ بۆ لێکۆڵینەوە لە تاوان کەچی وای لێنەهات و ڕێک بەۆپێچەوانە دەرچوو.\nئێستاش پاش ماوەیەکی زۆر ڕەخنەی ناوخۆیی، سەرۆکپۆلیسی سەراسەریی سوید بێنگت سڤێنسۆن داوای توێژینەوەیەکی کردووە تا بڕیارێکی یەکلاییکەرەوەی لەسەر بدا: ئایا لە سەر بەکارهێنانی ئەم سیستێمە ناکارایە بەردەوام بێ یا خود چەند میلیۆن کرۆن پارە بە قەرز وەرگرێ تا هەڵیوەشێنیتەوە.\nئەو سیستێمە نوێیەی ئای‌تیی پۆلیس کە بۆ بەدوکیۆمێنتکردن و لێکۆڵینەوە هەر لە شوێنی ڕووداو و تاوانەوە بەکار دەهێنرێ، کار ناکات. هەبوونی هەڵە و کەمایەسیی زۆر لەم سیستێمەدا لە لایەن پۆلیس لە هەموو شوێنێکی سویدەوە راپۆرت دراوە. تەنانەت لە چەند پارێزگادا گرفتی سیستێمەکە وەها بووە کە نوێنەری بواری پاراستنی کارمەندان داوای ئەوەی کردووە کە سیستێمەکە لەبەر هۆکاری زیانگەیێن بە ژینگەی کار، بەتەواوی بگۆڕدرێ.\nهەرچەند ئەم هەڵانە لە مانگی سێپتێمبرەوە ڕاگەیەنراون کەچی دەستەی بەڕێوەبەرایەتیی پۆلیسی سەراسەری، هیچ هەوڵێکی بۆ راستکردنەوە و لابردنی ئەم هەڵانە نەداوە. ئەمەش بۆتە هۆی بێبڕوایی و نادڵنیایی هەردەم لەزیادبووندا دەرهەو بەم سیستێمە.\nلە سیستێمی نوێی پۆلیسدا پاترۆلی پۆلیس کومپیوتەرێکی دەستی لەگەڵ خۆی هەڵدەگرێ و هەر لە شوێنی ڕووداوەکەدا ڕاپۆرت لەسەر تاوانەکە دەنووسێ و دەسبەجێ و ڕاستەوخۆ بەڕێیدەکاتە لای دادستێن. بێنگت سڤێنسۆن سەرۆکپۆلیس ی سەراسەریی سوید لە پایزی ڕابردوودا بە ڕادیۆ ئەڤلێبۆریی گوتبوو کە ئەم سیستێمە نوێیە گەلێ خێرایە و لە دەرەوەی ئیزبگەی پۆلیس و بە شێوەیەکی باش و کارا، لە گەلێ تاوان دەکۆڵێتەوە و بە ئەنجامیشی دەگەیێنێ:\nکەچی ئەوەی جێی سەرسوڕمانە ئەوەیە کە بەجێی سیستێمی ئێستا سیستێمێکی تر لەلایەن توێژەری تەکنیکیی پۆلیسەوە پێشنیار کراوە کە شیرکەتی ئوراکڵ بەبەرهەمی هێناوە و ئەو کەسەی ئەم ڕاسپێرییەی کردووە خۆی کارمەندی شیرکەتی ئوراکڵە. ئوولا ئوێلوند بەرپرسی گەشەی تەکنیکی زانیاریی دەزگای پۆلیسی سەراسەریی سوید دەڵێ دەوری ئەو کەسە ئەوە بووە کە وڵامی پرسیاران بداتەوە و یارمەتیی ئێمە لەم پلاتفۆرمەدا بدات.\nئوێلوند هاوکات دەڵێ ئەوەی ڕاوێژدەداتە دەزگای پۆلیس و کاری توێژینەوەی بۆ دەکات خۆی کارمەندی ئۆراکڵە و ئەمە هەڵبژاردنێکی بەجێ نەبووە هەرچەند کاری لێکۆڵینەوەکە لە ئیزگەی پۆلیسەوە و لەلایەن کارمەندانی بەشی ئای‌تیی ئەم دەزگایەوە سەرۆکایەتی کراون.


موسڵمانان لە هیندستان چییان بەسەر دێت؟ - پرس میدیا\nHome جیهان گرنگ هەرێمی هەواڵ موسڵمانان لە هیندستان چییان بەسەر دێت؟\nموسڵمانان لە هیندستان چییان بەسەر دێت؟\nپرس میدیا 8/27/2020 04:37:00 pm جیهان, گرنگ, هەرێمی, هەواڵ,\nپرس میدیا - راپۆرت\nلە هیندستان سەرلەنوێ بنیاتنانەوەی پەرستگای رام لە شوێنی مزگەوتی بابری کە بە ''ئایاسۆفیای باشووری ئاسیا'' ناوزەند دەکرێت و ناوەکەی لە شابور شاوە وەرگیراوە، بووەتە گورزێکی هەڵبژێردراو بۆ موسڵمانانی ئەو وڵاتە.\nحکوومەتەکەی نیراندرا مۆدی لە پێنجی ئابدا، بناغەی پەرستگای رام-ی لە شوێنی مزگەوتی بابری دانا.\nبە لای رای گشتیی ئەو وڵاتە، رێوڕەسمی دانانی بناغەی پەرستگاکە کە گۆڕدرا بۆ خۆپیشاندانێکی گەورە، بەروارەکەی دەبێتە سەرەتایەکی نوێ بۆ هیندستان.\nپەرستگاکە کە یەکێکە لە گرنگترین بەشەکانی رۆژەڤی هیندوتوا (هیندۆیزم)ی حکوومەتەکەی مۆدی، پەیامێکی گرنگە لەبارەی ئەوەی کە وڵات هی کێیە.\nحکوومەتەکەی مۆدی لە ساتێکدا نەگەیشتووەتە ئەو خاڵە لە پاش هەڵبژاردنەکەی ٢٠١٩ سەرەتا پێگەی کەشمیری گۆڕی و دواتر گۆڕانکاری لە یاسای هاووڵاتی بووندا کرد، ئەوەیش بووە هۆی سەرهەڵدانی شەپۆلێکی گەورەی ئۆپۆزسیۆن لە وڵاتدا.\nنەتەوەپەرستانی هیندۆسی کە ئەو خۆپیشاندانانەی ئۆپۆزسیۆنی پێ قبووڵ نەکرا، لە کانوونی دووەمی ٢٠٢دا لە نیودەلهی کەمپینێکی توندوتیژی دژبە موسڵمانان دەست پێ کرد.\nلەوەتەی رەوشەکە بەو ئاستە گەیشتووە، پەرستگای رام کە بناغەکەی دانراوە بووەتە سیناریۆی سەرلەنوێ دامەزراندنی دەوڵەتی هیندۆسی.\nسەرلەنوێ بنیاتنانەوەی پەرستگای رام لە شوێنی مزگەوتی بابری کە بە ''ئایاسۆفیای باشووری ئاسیا'' ناوزەند دەکرێت و ناوەکەی لە شابور شاوە وەرگیراوە، بووەتە گورزێکی هەڵبژێردراو بۆ موسڵمانانی ئەو وڵاتە، هەروەها پەرستگاکە لەو وڵاتەدا بۆ موسڵمانان کە هەست بە گوشارێکی زۆر دەکەن بووەتە سنوورێکی دەروونی.\nلە هیندستان کە ماوەیەکی زۆرە قەیرانێکی دەستووریی تەشەنەی سەندووە، مافی هیچ کام لە کەمایەتییەکان نەپارێزراوە بەتایبەتی موسڵمانان، لەئێستاشدا قەیرانێکی دەروونی سەری هەڵداوە کە بەتەواوی کولتووری پێکەوە ژیانی موسڵمانانی رووخاندووە.\nهەروەها کردنەوەی پەرستگاکە هاوکاتبوو لەگەڵ بەرواری گۆڕینی پێگەی کەشمیر کە ساڵی رابردوو گۆڕدرا. ئەوەیش بووەتە هۆی ئەوەی جگە لە هیندۆسەکان هیچ لایەنێک لەو وڵاتەدا هەست ناکات لە ئارامییدا بێت، لەڕووی سروشتیشەوە موسڵمانان نیگەرانییەکی زۆریان سەبارەت بە ئایندەیان هەیە.\nکۆمەڵناسان باس لەوە دەکەن موسڵمانانی هیندستان کە ماوەیەکی زۆرە لەژێر گوشاردان، رەنگە ئەوە تەقینەوەیەکی کۆمەڵایەتیی-عاتفی لێبکەوێتەوە، بەڵام حکوومەتەکەی مۆدی چ بە راگەیاندن چ بە هەڵمەتەکانی سەرکەوتووبووە لە دامرکاندنەوەی هەستی کۆمەڵگا.\nپارتی گەلی هیندستان، پێش ساڵی ٢٠١٤ هەمیشە هیندۆسەکانی پڕ دەکرد بەوەی موسڵمانان دەست بەسەر حکوومەتدا دەگرن و هیندۆسەکان لەو خاکە دەردەکەن، بەوەیش ترسی خستبووە دڵیانەوە، لەبەرئەوە پارتی ناوبراو دوای ئەوەی دەسەڵاتی گرتە دەست یەکێک لە گرنگترین ئامانجەکانی سەرلەنوێ بنیاتنانەوەی دەوڵەت بوو. لەو چوارچێوەیەشدا هەوڵیدا ترس و بیم بخاتە نێو موسڵمانان.\nتاگەکان # جیهان # گرنگ # هەرێمی # هەواڵ\nBy پرس میدیا at 8/27/2020 04:37:00 pm\nLabels: جیهان, گرنگ, هەرێمی, هەواڵ\nجیهان گرنگ هەرێمی هەواڵ


بۆچوون / بیروڕا :: 20/04/2019\nلە هەموو شوێن و سەردەمێكدا هۆكارەكانی شۆڕش ئاشكران. شكستهێنانی رژێم لە بەدیهێنانی پێویستی هاووڵاتییەكانیدا دەبێتەهۆی دروستبوونی قەیران. مەرجیش نییە پێویستییەكان هەر ئازادی سیاسی بن، بەڵكو شكستهێنان لە بواری ئابووری و كۆمەڵایەتی و زیادبوونی بێكاریی و نەبوونی دادپەروەری كۆمەڵایەتی و نزمی ئاستی خزمەتگوزارییە سەرەكییەكانی ژیان و گەندەڵی و شێوازەكانی تری خراپ بەكارهێنانی دەسەڵات وردە وردە شەرعییەتی رژێمەكە لەناودەبات و بزووتنەوەی جەماوەری دروست دەبێت بۆ رووخاندنی.\nكەچی بەداخەوە لە خۆرهەڵاتی ناوەڕاستدا رێڕەوەكە بەوجۆرە نەبووەو پێشبینیش ناكرێت ئەوانەی ئێستا لە جەزائیر و سوودان و لیبیا روودەدەن بە جۆرێك بكەونەوە كە دیموكراسی و ئازادی و خۆشگوزەرانی بۆ گەلانی ئەو ناوچانە دابین بكات، چونكە ئەزموونەكانی رابردوو ئەوەیان نەسەلماند و سەرئەنجام توندوتیژی و شەڕی ناوخۆ و دەستوەردانی بێگانە و بەتاڵانبردنی بەشێكی زۆری سامانی ئەو وڵاتانەیان لێكەوتەوە. تیرۆر زیادی كرد و شەپۆلی كۆچكردن بەرەو هەندەران وەك دەربڕینی بێهیوایی لە ئەنجامی راپەڕین و شۆڕشەكانیان بوونە گەورەترین هەواڵ و رووداوی جیهان.\nكێشەكە لەوەدایە كاتێك كە رژێمێك دەڕووخێت بۆشایی لە دەسەڵاتدا دروست دەبێت و زۆرجار هێزە مەدەنییەكان و حیزبەكانی ئۆپۆزسیۆن ناتوانن بۆشاییەكە پڕبكەنەوە، بۆیە ئاژاوەو بێسەروبەری و پاشاگەردانی سەرهەڵدەدەن. ئەگەر ئەوەش روونەدات ئەوا حیزبە ئیسلامییە رێكخراوەكان وەك ئەوەی لە میسر بینیمان دەتوانێت بگاتە دەسەڵات و پاش ماوەیەكی كەم دەستدەكات بە دوورخستنەوەی هێزە سیاسییەكانی تر. ئەم نموونەیە كاتی خۆیشی لە جەزائیر و سوودان دووبارەبوونەوە، بەتایبەت لە سووداندا كاتێك كە عومەر ئەلبەشیر هاوپەیمانی بەست لەگەڵ بەره‌ی ئیسلامیی بە سەرۆكایەتی تورابی. عێراقیش دوور نییە لەو دیمەنە گشتییەوە، ئەگەرچی بە رواڵەت دامەزراوە دیموكراسییەكان لەئارادان پاش رووخاندنی رژێمی سەدام.\nلەڕاستیدا حوكمی مەدەنی پێویستی بە سازانێكی گەورە و پاراستنی فرەیی هەیە، بۆ ئەوەی بەرنامەیەكی فراوان دابڕێژرێت بۆ بەدیهێنانی چاكسازیی. ئەو تێڕوانینە نەبێت بۆشایی دروست دەبێت و ناكۆكی و ململانێ لەنێوان هێزە سیاسییەكاندا دروست دەبێت و ئەوسا ئیتر زەمینە خۆشدەبێت بۆ دامەزراوە سەربازییەكان كە دەسەڵات بگرنە دەست بە بیانووی پاراستنی ئارامیی و ئاسایش و رێگرتن لە دروستبوونی شەڕی ناوخۆ.\nئەوەی ئێستا لە جەزائیر و سوودان دەیبینین هەر ئەو سیناریۆیەیە و بۆمان دەسەلمێنێت كە هیچ گۆڕانكارییەكی بنەڕەتی بەدی ناكرێت لەنێوان رووداوەكانی ساڵی 2010 و رووداوەكانی ئەمڕۆدا.\nدیموكراسی تەنیا بە رووخاندنی رژێمی دەسەڵاتدار نایەتەدی، بەڵكو كۆمەڵێك مەرج و پێداویستی تری هەیە و مێژوو پێمان دەڵێت ئەوروپا بە ئاسانی نەگەیشتووەتە ئەم ئاستەی ئێستای، بەڵكو بە چەند قۆناغێكی گەورەی رۆشنگەریی و ئەقڵانیدا تێپەڕیوە و دین و لە دەوڵەت جیاكراوەتەوە و سەرەتاكانی مافی مرۆڤ چەسپێنراون و ئابووری ئازاد كراوە و یاسا سەروەر كراوە، كە ئەمانە زوربەی هەرە زۆریان لە وڵاتانی ناوچەكەدا بوونیان نییە. حیزب لاوازە و نادامەزراوەییە، كەلتووری دیموكراسی هێشتا نەچەسپیوە، بیروباوەڕی باو بەرەو داخران و گەڕانەوەیە بۆ سەلەفییەتی دینی و سیاسی، چینی ناوەڕاست كە كۆڵەكەی سەرەكی چاكسازییە لاواز و پەراوێزخراوە.\nخاڵە گرنگەكە ئەوەیە كە تەكنەلۆجیاش سەرەڕای ئەو هەموو پێشكەوتنەی خۆی نەیتوانی باز بدات بەسەر قۆناغەكاندا و تەنیا لەڕێ‌ی هەڵبژاردنەوە دیموكراسی نایەتە دی. بەڵكو ئەوەندەی بیروباوەڕە توندڕەوەكان سوودیان لە تەكنەلۆجیا بینیوە هێندە هزرە دیموكراسییەكان سوودمەند نەبوون لێی.\nئەمانە هەموو پێمان دەڵێن كە ئاسۆی دیموكراسی لە ناوچەكەدا هێشتا لێڵ و ئاڵۆزە.\nدوای تیرۆرکردنی قاسم سولەیمانی....عێراق بەرەوکوێ؟


کافرستانیش وەها نییە.\nدەنگی هۆیهایەک لە دوورەوە بەرز بوویەوە. بەرەبەرە دەنگەدەنگەکە نزیکتر دەبۆوە. کۆڵانی سەرەکی بازاڕی قەیسەری* کە لەلای شیراتۆنەوە دێی، تا دەهات زیاتر قەرەباڵغ دەبوو. لەناکاو کۆڵانەکە پڕبوو لە خەڵک و سەری کۆڵان داخرا. هەموو خەڵکەکە وەستابوون سەیری ئەو شەقامەیان دەکرد کە بە بەردەمی قەیسەرییدا بەرەو گۆڕەپانی کۆتری سەلام** دەڕۆیشت.\nدەنگەکە کە گەیشتە سەری کۆڵانی قەیسەری بوو بە هاوار و قیژە و نەفرەت و جنێو و پاڕانەوە و تۆبە و ئەستەغفیروڵا...\nهەموو ئەوانەش کە لەبەردەم عارەبانەکەی مامم لەناو کۆڵانی قەیسەری - کە من ئەوکات شاگردی بووم- گیریان خواردبوو بەپەلەبوون بگەنە دەرەوە و بەخۆیان ئەو شتە ببینن کە دەیانگوت "لە وڵاتی جوولەکە و دیانانیش شتی وا نییە!".\nهەموو دەیانپرسی ئەوە چی روویداوە؟ ئەو هەموو خەڵکە بەدوای چی کەوتوون و هاوار و هۆیها لە کێ دەکەن؟!\nهەواڵەکانی سەرەتا هاتوو دەیانگوت"دز بوون، لەکاتی دزیی کردن کەشف بووینە، خەرک راویان ناینە و لەپێش ئەسواق سیروان*** گیران".\nنزیکەی ١٠ خولەک دەبوو کە قەرەباڵغییەکە کۆڵانەکەی قەیسەری و شەقامی پیش ئەسواق سیروانی گرتبوو و هاتوچۆی پیادە و ئۆتۆمپێلیش لەوناوە وەستابوو. لە دوورەوە گوێمان لە دەنگی هۆڕنی ئۆتۆمبێلەکان دەبوو، بەڵام خەڵکەکە رێگەکەیان چۆڵ نەدەکرد.\nدواتر موخڵیس لەناو جەرگەی حەشاماتەکە هاتەوە، مامم و دوکاندارەکانی جیرانمان و خاوەن عارەبان و من دەوری موخلیسمان دابوو. ئەو وەها چیرۆکەکەی بۆمان گێڕایەوە"سێ ژنی سفوورن. دەرێن لە ئەڵمانیا بەسەردان گەڕاینەوە. لە شیخەڵا کە لە تەکسی هاتینە خوارێ، فەتحەی تەنوورەکانیان هەتا سەر رانیان بووە. خەرکەکەش خۆ کافر نینە کاکە، نەیانکردیتە نامەردی بەبەر تەماتانیان داینە و کەتینە دوویان. ئەوانیش بە پڕەپڕ هەراتینە هەتا گەیشتینە ئەسواق سیروان. حەرەسەکەی ئەسواق سیروانیش دەرکەکەی قەپات کردییە و لێناگەڕێ کەس بچتە ژۆرێ. تەلەفۆنیان لۆ ئاسایش کردییە، ئەلعان دێن".\nپێنج خولەک دواتر، ئاسایش هاتن بە ئۆتۆمبێلێکی تایبەتی خۆیان کچەکانیان برد. پاشان بەرەبەرە قەرەباڵغیەکە رەویەوە و جوڵە کەوتەوە قەیسەری و شەقامەکان.\nدوای رەوینەوەی تەوای تێک قژقژانەکە، دوو پیاوی پیر کە یەکێکیان پێدەچوو حاجی بێ و مەندیلی لەسەر بوو، وا دیاربوو کە بە چاوی خۆیان رانی رووتی کیژەکانیان دیبێ، بەدەم رێوە یەکێکیان بەوەی تەنیشتی دەگوت "خۆ دیتت، وەڵا برام کافرستانیش وەها نییە"\n* قەیسەری: بازاڕی کۆنی هەولێر. دەکەوێتە دیوی باشووری قەڵاوە.\n** گۆڕەپانی کۆتری سەلام (کۆتری ئاشتی): گۆڕەپانێکە دەکەوێتە کۆتایی بازاڕی قەیسەریی و سەرەتای شەقامی باتا.\n*** ئەسواق سیروان: بازاڕگایەکی تایبەتە بە جلوبەرگ و ماکیاژی ژنان، دەکەوێتە بەرامبەر قەیسەریی هەولێر.\nتێبینی: ئەم چیرۆکە بەسەرهاتێکی راستەقینەیە و لە ساڵی ١٩٩٦دا روویداوە.


خانووی دوو قات بۆ فرۆشتن ، لە نزیک نەخۆشخانەی شۆڕش ، زەوی دکتۆرەکان ،ڕووەو ڕۆژھەڵات . ڕوبەر : ٢٥٠م ١٠*٢٥ ھەردوو قاتەکە ھەمان خەریتەیە پێھاتووە لە : ٣نوستن +میوان +ھۆڵ +مەتبەق+مساعید+موشتەمەلات . بیری تێدایە و خانوویەکی پاک و تەمیزو خۆشە ، قادرمەی دەرەوەو ناوەوەی ھەیەو بۆ ٢ ماڵ دەبێت . نرخ: ١٤ دەفتەر بۆ زانیاری زیاتر پەیوەندی بەم ژمارەیەوە بکە 07719928007? یان سەردانی نوسینگەی بنیاد بکەن قڕگە-لەسەر شەقامی ٢٠ مەتری بەینی کۆمپانیای نەوزاد و نەخۆشخانەی شۆڕش -خوار فەرمانگەی ژینگەی سلێمانی\nخانوو بۆ فرۆشتن له سلێمانی-که‌نه‌سوره خانوو بۆ فرۆشتن له سلێمانی-قوله ره‌یسی


سەره‌کخێڵه‌كان و بەرپرسان قەزای حه‌زه‌ر له پارێزگای نەینەوا له 9 شوبات لەگەڵ سەرکردە سەربازییەکان کۆدەبنەوە بۆ گفتوگۆکردن دەربارەی بەهێزکردنی ئەمنیەتی ناوچەکانیان. [خاوەنی وێنە: وەزیری بەرگری عێراق]\nبەرپرسانی عێراق داوای پتەوکردنی ئەمنیەتی ناوچە دوورەدەستەکانی وڵاتەکەیان کرد بۆئەوەی دانیشتوانی ئاوارە بتوانن بگەڕێنەوە سەر ماڵ و حاڵی خۆیان.\nچەندین دانیشتووی ئاوارە هێشتا دەترسن لە گەڕانەوەیان بۆ ماڵەکانیان لە ناوچەکانی دەوروبەری ناوەندی شارەکان لەکاتێکدا هێزە ئەمنییەکان لە نزیک گوندەکانیان جێگیرنەکراون، کە دەڵێن ئەمەش دەیانکاتە نێچیرێکی ئاسانی هێرشەکانی "دەوڵەتی ئیسلامی" (داعش).\nقائیمقامی قەزای حه‌زه‌ر، عەلی ساڵح ئەحمەدی بە دیارونای وت زیاتر لە 20 گوندی دوورەدەست لە بەشی باشوری قەزای نەینەوا بە چۆڵی ماونەتەوە.\nبەڵام ئاماژەیکرد بۆ ئەوەی دانیشتوانە ئاوارەکان گەڕاونەتەوە گوندەکانی شێخان و شێخە، کە دەکەونە كه‌ناره‌كانی حه‌زه‌ر لە ناوچەکانی "نێو بازنەی کۆنتڕۆڵی هێزە ئەمنییەکان".\nفەرماندەی پۆلیسی دیالە، لیوا حەمید خەلیل شیممه‌ری بەشداریده‌كات له مەراسیمی بەخاکسپاردنی سەربازێکدا کە 7 ئازار لە هێرشێکی داعشدا لە موقدادیە کوژرا. [خاوەنی وێنە: نوسینگەی راگەیاندنی پۆلیسی دیالە]\nوتی بەشێک لەو گوندانە بۆ ماوەی چەند ساڵێک چۆڵکراون، بەتایبەتی ئەوانەی دەکەونه نێوان دوورگەی حه‌زه‌ر و قەزاری راوە له پارێزگای ئەنبار.\nئەحمەدی وتی پاشماوەکانی داعش بەتەواوی لە ناوچەی باشوری حه‌زه‌ر پاککراونەتەوە، کە بە جەزیرە ناسراوە، هەروەها چەند ئۆپەراسیۆنێکی بەردەوامیش هەبوون کە لەلایەن فڕۆکەی بێفڕۆکەوانی چاودێریکردنەوە پشتیوانیکراون.\nهۆشدارییدا: "هەرچەندە هیچ هێزێک لەوێ جێگیرنەکراوە کە بەشێوەیەکی هەمیشەیی خاکەکە بپارێزێت، ئەمەش رێگریدەکات لە گەڕانەوەی گوندنشینەکان."\nوتی گوندە بچووکە لێکدوورەکانی دوورگەکە و دوورییان لە یەکترەوە وادەکات سەختتربێت بۆ هێزە ئەمنییەکان بە خێراییەکی پێویست بکەونەخۆیان بۆ بەرگریکردن لە خەڵکەکەی لەکاتێکدا هەڕەشەیان لێدەکرێت یان هێرشیان دەکرێتەسەر.\nداواکاری بۆ داخستنی 'رێڕەوە نهێنیەکان'\nئەحمەدی وتی: "داوای جێگیرکردنی چەند یەکەیەک دەکەین لە دوو یان سێ فیرقەی سەربازییەوە بۆ دانانی بنکەی ئەمنی و ئەنجامدانی دەورییەی سەربازی لە دوورگەکە بۆ بەرەوپێشبردنی ئەمنیەت و داخستنی تەواوی درزەکان و رێڕەوە نهێنیەکان."\nوتی لەكاتی دواییترین هێرشی ئەمدواییه‌وه -- کە لەلایەن پاشماوەکانی داعشەوە بۆسەر گوندی خیربەت حەماد نزیکەی چوار مانگ پێش ئێستا ئەنجامدرا -- هیچ سه‌رپێچییه‌كی ئەمنی لە شاری حه‌زه‌ر و گوندەکانی باکوری قەزاکە رووینەداوە.\nبه‌هه‌رحاڵ ئه‌مه لە گوندە دوورەدەستەکانی خۆرهەڵاتی عێراق بەمجۆرە نییە، بەتایبەتی ئەوانەی دەکەونە نێوان پارێزگاکانی سەڵاحەدین و دیالەوه، کە داعش بەردەوامە لە هەڕەشەکردن لە دانیشتوانە گەڕاوەکانیان.\nبەڕێوبەری ناحیەی عوزه‌یم لە دیالە، عەبدولجەبار عوبەیدی بە دیارونای وت نزیکەی 10 خێزان کە لە گوندی هیتاویین دەژین بەناچاری هەڵهاتوون دوای هێرشێکی داعش بۆسەر گوندەکەیان مانگێک پێش ئێستا.\nچوار مەدەنی لە هێرشەکەدا کوژران.\nلە دوای ئەم رووداوە، هێزەکانی عێراق جێگیرکران بۆ پاراستنی گوندەکە و شارۆچکە و گوندە دوورەدەستەکانی خۆرئاوای عوزه‌یم، وەک بەشێک لە ئۆپەراسۆنەکانیان له سەڵاحەدین، لەنێویاندا مەیته و موتەیبیجە.\nعوبەیدی وتی هه‌ڵمه‌تێكی چڕیش هەبووە بۆ ئەمینکردنی گوندەکان لە خۆرهەڵاتی قەزاکە و چەند بەشێکی شارۆچکەی جەلەولا و ناوچەکانی دەوروبەری قەزای خانەقین، لە دوای چەند هێرشێکی تیرۆریستی بۆسەر گوندە دوورەدەستەکان.\nله‌وانه هێرشێك له 27 تشرینی یه‌كه‌م کە پێنج مەدەنی تێدا كوژرا لە گوندی خەیلانییە لە قەزای موقدادییە.\nئەمنیەتی چڕتر لە ناوچە دوورەدەستەکان\nلەژێر رۆشنایی ئه‌م رووداوانه‌دا، عوبەیدی پێشنیاری ئەمنیەتێكی چڕتری كرد، هه‌روه‌ها گرتنەبەری رێوشوێنی پێشگیر و بەهێزکردنی هەماهەنگی لەنێوان دانیشتوان و هێزە ئەمنییەکاندا، لەگەڵ زیادکردنی جێگیرکردنی سەربازی لە ناوچە دوورەدەستەکان.\nهەروەها داواشیکرد پیاوانی خێڵەکی پشتیوانی له هێزەکانی عێراق بکەن بۆ پاراستنی ناوچەکانیان.\nوتیشی گرنگە ئەمنیەت بەرەوپێشەوە ببەین، چونكه هێشتنەوەی گوندەکان بە چۆڵی لە بەرژەوەندی پاشماوەکانی داعشدایە، كه ده‌توانن ئازادانە لەو ناوچانە هاتوچۆبکەن و بیانکەن بە شوێنی ئەنجامدانی هێرشەکانیان.\nسەرۆکی ئەنجومەنی ناوخۆ، شێخ ناجی حەواس بە دیارونای وت هێزە ئەمنییەکان کۆنتڕۆڵی ناوەندی قەزای حەویجە لە خۆرئاوای کەرکوک و ناوچەکانی دەوروبەری وەک رەشید و عەباسی و ریاز دەکەن.\nوتی: "ماوەیەک دەبێت ناوچەکەمان لەدەست هێرشە تیرۆریستییەکان رزگاریبووە. بارودۆخ جێگیرە و زۆربەی دانشتوانی قەزاکە کە ئاوارەبووبوون گەڕاونەتەوە گوند و شارۆچکەکانی خۆیان و ژیانی ئاسایی خۆیان دەگوزەرێنن."\nوتی سەرباری ئەوەش "پێویستمان بە هێزی زیاترە بۆ پتەوکردنی ئەمنیەت لە ناوچەکانی دەوروبەری قەزاکە، بەتایبەتی ناوچەکانی دەوروبەری قەزای مەخمور، شەرگات و زنجیرە چیاکانی حەمرین، کە داعش ئێستا تێیاندا چالاکە".\nحەواس وتی ئەو زانیاریانەی دانیشتوانی حەویجە پێشکەشی هێزە ئەمنییەکانیان کردووە یارمەتیدەر بووە لە هەڵوەشاندنەوەی ژمارەیەک هێرشی تیرۆریستیدا لە ناوچەکانی زاب و عەباسی، تەنانەت لە شاری کەرکوکیش.\nپشتیوانیی مەدەنییه‌كان بۆ ئەمنیەت زۆر گرنگە و بووه‌ته هۆی هەڵوەشاندنەوەی شانەکانی داعش لە داقوق و رەشاد.